Liputan 4G di Sabah meningkat

PARLIMEN, 7 Oktober - Timbalan Menteri Komunikasi dan Multimedia, Datuk Zahidi Zainul Abidin memaklumkan Peratusan liputan 4G di kawasan berpenduduk di Sabah, meningkat kepada 83.13 peratus pada suku kedua tahun ini, berbanding 73.41 peratus sebelum pelaksanaan pelan JENDELA pada suku kedua 2020.

Setakat ogos lalu, Sebanyak 51 menara baharu dengan teknologi 4G telah siap dilaksanakan di negeri Sabah.

Daripada 3,500 stesen pemancar sedia ada, 2,041 stesen pemancar telah siap dinaik taraf dan 81,268 premis telah siap dengan sambungan gentian optik, dalam usaha menyediakan capaian jalur lebar talian tetap berkelajuan tinggi.


Lebuh Raya CSR: Pembukaan jajaran baharu menjimatkan kos dan masa perjalanan

BENTONG, 7 Oktober - Menteri Besar Pahang Datuk Seri Wan Rosdy berkata, pembukaan jajaran baharu bagi subsektor CSR, dapat menjimatkan kos dan masa perjalanan; selain mengurangkan kesesakan terutama pada musim perayaan dan waktu puncak, bagi pengguna dari sekitar pekan Mempaga ke bandar Bentong.

Tambahnya, ia juga memberi manfaat kepada masyarakat luar yang melalui lebuh raya berkenaan untuk pulang ke Kampung sama ada di Pahang atau ke Kelantan.


Projek lebuh raya 'Central Spine Road', dijangka siap sepenuhnya pada 2026

BENTONG, 7 Oktober - Projek lebuh raya Central Spine Road (CSR) sepanjang 306 kilometer menghubungkan Kuala Krai, Kelantan dan Bentong, Pahang; dijangka siap sepenuhnya pada 2026.

Jangkaan itu lewat setahun berbanding jadual asal yang direkodkan sepatutnya siap pada 2025.

Ia susulan krisis COVID-19 yang melanda negara.

Bagaimanapun Menteri Kanan Kerja Raya, Datuk Seri Fadillah Yusof berkata, lanjutan tempoh setahun bagi menyiapkan projek itu, tidak membabitkan sebarang peningkatan kos.

Projek bernilai RM631.9 juta yang mula dibina pada 2015 itu, siap pada April lalu dan telah digunakan orang ramai. Sebanyak RM7.3 bilion diperuntukkan bagi keseluruhan projek CSR melibatkan enam pakej pembinaan.


Bantuan tengkujuh RISDA disalurkan pada November dan Disember ini

KUALA LUMPUR, 7 Oktober - Bantuan Musim Tengkujuh RM600 untuk pekebun kecil yang berdaftar di bawah Pihak Berkuasa Kemajuan Pekebun Kecil Perusahaan Getah, RISDA bakal disalurkan dalam dua peringkat iaitu pada November dan Disember ini.

Pengerusinya, Datuk Salim Sharif berkata pembayaran RM300 akan dibuat pada November dan baki sebanyak RM300 lagi pada bulan berikutnya yang melibatkan seramai 232,319 penerima.

Sehubungan itu, pekebun kecil yang masih belum mengemas kini maklumat atau permohonan baharu, disaran segera berbuat demikian sebelum 15 November ini.

Penerima yang menghadapi masalah untuk mengemas kini maklumat mereka secara dalam talian boleh hadir ke pejabat daerah RISDA yang terdekat.


Pembukaan pintu sempadan negera, selepas penilaian risiko semasa KKM dibuat

KUALA LUMPUR, 7 Oktober - Keputusan membuka pintu sempadan negara, akan dibuat selepas penilaian risiko semasa jangkitan COVID-19 dalam negara, dibuat Kementerian Kesihatan, KKM.

Perdana Menteri, Datuk Seri Ismail Sabri Yaakob, ketika memaklumkan perkara itu di Dewan Negara, turut menjelaskan, KKM juga turut mengambil kira situasi COVID-19 dari negara asal pengembara sebelum membenarkan kemasukan mereka ke Malaysia.

Sejak jun tahun lepas, kemasukan warganegara dan warga asing seperti pelajar, diplomat, golongan professional serta pelabur asing ke negara ini telah dibenarkan mengikut SOP ketat.

Tambahnya, SOP berkaitan perkara berkenaan, terus ditambah baik dibawah Pelan Pemulihan Negara (PPN).

Bermula 12 ogos lepas, kerajaan telah menetapkan semua pengembara dan warganegara perlu lengkap vaksinasi, menjalani saringan COVID-19 sebelum dan selepas tiba dalam negara selain wajib menjalani kuarantin kendiri.

Jawapan merujuk soalan yang dikemukakan Senator Datuk Razali Idris.


Musim Tengkujuh, PPM tumpu kawasan kerap banjir

TUMPAT, KELANTAN - 160 pegawai dan anggota Pasukan Polis Marin (PPM) di tiga negeri diatur gerak susulan perubahan monsun timur laut.

Ketika ini, pasukan tersebut giat melakukan latihan dan penyelenggaraan aset.

Menurut Timbalan Komander PPM Wilayah Tiga, Superitendan Mohd Razlin Abdul Manaf, tindakan dilakukan sebagai langkah persiapan menghadapi banjir.

Antara lokasi jadi tumpuan Sungai Golok dan Tok Bali di Kelantan, sekitar Kuala Terengganu dan Sungai Lembing, Kuantan Pahang.


Status kesihatan OKT akan diperiksa sebelum dimasukkan ke dalam lokap PDRM, elak spekulasi kematian OKT

KUALA LUMPUR 6 Oktober - Status kesihatan Orang Kena Tuduh (OKT) akan diperiksa sebelum dimasukkan ke dalam lokap.

Menteri Dalam Negeri, Datuk Seri Hamzah Zainudin berkata ia bagi mengelak sebarang spekulasi jika berlaku kematian melibatkan OKT ketika berada di dalam lokap.

Kementerian sedang menambah baik pengurusan lokap PDRM dengan melantik panel klinik swasta untuk memeriksa tahap kesihatan individu berkaitan.

Kertas kerja mengenainya sedang dirangka dan akan dikemukakan kepada Kementerian Kewangan untuk pertimbangan dalam Belanjawan 2022.

Buat masa ini penambahbaikan yang sedang dilaksana ialah pemasangan kamera litar tertutup (CCTV).

Beliau mengulas dakwaan sesetengah pihak terhadap PDRM yang mengaitkan kejadian kematian melibatkan OKT ketika menjadi tahanan di dalam lokap.


Kemelut politik Melaka : Cerminan sifat pentingkan diri, perlu PRN segera

KUALA LUMPUR 6 Oktober - Kemelut politik di Melaka dilihat bersifat pentingkan diri sendiri.

Penganalisis Politik dan Media Sosial Universiti Teknologi MARA (UiTM), Profesor Madya Dr Sara Chinnasamy berpandangan, kematangan sesebuah parti politik dinilai daripada individu di dalam parti yang menjadi petunjuk sama ada layak memimpin atau tidak.

Tegas beliau, kemelut politik tidak akan berlaku jika semua ADUN mengambil serius titah Yang Di-Pertuan Agong yang menyeru semua pemimpin fokus kepada rakyat ketika negara berdepan COVID-19.

Bagi Pensyarah Kanan Fakulti Komunikasi dan Media UiTM, Muhamad Anwar Fahmi Hari Das Abdullah pula, seliaan kerajaan 'care-taker' ketika kemelut politik di Melaka adalah wajar.

Namun, kuasa pemimpin perlu diperhalusi bagi mengelak keruntuhan ekonomi semasa.  Ini kerana tempoh kepimpinan yang lama tanpa pilihan raya dibimbangi memberi implikasi kewangan dan ekonomi.

Justeru, Pilihan Raya Negeri (PRN) wajar diadakan segera namun tidak sehingga mengakibatkan wujud gelombang baharu COVID-19.


Perkhidmatan telekomunikasi dan internet melalui satelit, syarikat swasta boleh tawar dengan kadar berpatutan

KUALA LUMPUR 6 Oktober - Dengan syarat dapat menawarkan harga berpatutan, kerajaan tiada masalah kepada syarikat swasta untuk menawarkan perkhidmatan telekomunikasi dan internet menerusi teknologi satelit.

Menurut Timbalan Menteri Komunikasi dan Multimedia, Datuk Zahidi Zainul Abidin, pihaknya tidak menafikan kawasan luar bandar terutama tempat berbukit-bukau berdepan masalah liputan meskipun menara telekomunikasi baharu dibina.

Beliau menyatakan perkara itu pada sesi penggulungan RMKe-12 di Dewan Rakyat.

Mengenai penyediaan rangkaian 5G, beliau menjelaskan Suruhanjaya Komunikasi dan Multimedia Malaysia (SKMM) akan memastikan wujud kerjasama antara syarikat telekomunikasi seperti Telekom dengan penyedia tunggal infrastruktur dan rangkaian berkenaan iaitu Digital Nasional Berhad (DNB) bagi memastikan kejayaan inisiatif tersebut.

SKMM juga akan mengawal selia serta memantau DNB bagi menjamin semua penyedia perkhidmatan telekomunikasi mempunyai akses terbuka, adil dan saksama dalam pemerolehan jualan borong perkhidmatan jaringan 5G bagi pembangunan perkhidmatan runcit berasaskan teknologi 5G.


Keselamatan, risiko penularan COVID-19 diteliti kerajaan sebelum putuskan kesesuaian adakan PRN Melaka dalam tempoh terdekat

KUALA LUMPUR, 6 Oktober - Menteri Kanan Pertahanan, Datuk Seri Hishammuddin Tun Hussein berkata, kesesuaian mengadakan Pilihan Raya Negeri (PRN) Melaka dalam tempoh terdekat akan diputuskan selepas meneliti semua aspek keselamatan dan risiko penularan COVID-19.

Untuk itu, kerajaan akan mendengar pandangan pelbagai pihak dengan kepakaran masing-masing khususnya Majlis Keselamatan Negara (MKN), Suruhanjaya Pilihan Raya (SPR) dan Kementerian Kesihatan Malaysia (KKM).

Datuk Seri Hishammuddin bercakap kepada media selepas menghadiri Program Bakul MINDEF Prihatin di ibu negara.


Prof. Dr. Fariza Md Sham mendapat pengiktirafan Anugerah Khas Republik Uzbekistan

BANGI, 6 Oktober - Pengarah Institut Islam Hadhari, Universiti Kebangsaan Malaysia, (UKM) Profesor Dr. Fariza Md Sham mendapat pengiktirafan Anugerah Khas oleh Republik Uzbekistan.

Anugerah diberikan atas sumbangannya meningkatkan kerjasama dua hala antara Malaysia dengan Uzbekistan khususnya dalam bidang akademik.

Pengikitrafan tersebut juga dibuat bersempena ulangtahun kemerdekaan yang ke-30 negara rantau Asia Tengah tersebut.

Anugerah disampaikan Duta Besar Republik Uzbekistan ke Malaysia, Ravsham Usmanov dalam satu majlis ringkas di UKM.

Turut hadir, Timbalan Naib Canselor (Akademik dan Antarabangsa), Prof. Dr. Mohammad Kassim.


Malaysia anjur Eksesais Bersama Gold 2021 sempena ulang tahun ke-50 Perjanjian Pertahanan Lima Negara

BUTTERWORTH, 6 Oktober - Bersempena ulang tahun ke-50 Perjanjian Pertahanan Lima Negara, Malaysia diberi penghormatan sebagai negara penganjur Eksesais Bersama Gold 2021.

Majlis pembukaannya dijalankan secara dalam talian oleh Markas Angkatan Bersama, petang semalam.

Panglima Angkatan Bersama, Leftenan Jeneral Datuk Yazid Arshad berkata, selain Malaysia, eksesais kali ini melibatkan lebih 2,000 anggota tentera dari negara peserta termasuk Australia, New Zealand, Singapura dan United Kingdom.

Tegasnya, Eksesais tersebut bukanlah satu bentuk ancaman kepada negara peserta, sebaliknya ia berbentuk latihan ketenteraan bagi meningkatkan daya saing angkatan tentera negara terlibat.  Beliau berkata demikian pada Majlis Pembukaan Eksesais Bersama Gold 21 di Auditorium Headquarters Integrated Air Defense System dekat Butterworth.


Isu lambakan makanan, 5 lagi lokaliti agihan makanan diwujudkan

KUALA LUMPUR, 6 Oktober - Kementerian Wilayah Persekutuan akan menambah lima lokaliti di sekitar ibu negara untuk mengagihkan makanan kepada gelandangan.

Timbalan Menteri Wilayah Persekutuan, Datuk Seri Jalaluddin Alias berkata, kawasan itu juga akan dilengkapi kemudahan asas agar agihan makanan dapat dilakukan secara sistematik.

Inisiatif ini bertujuan mengelakkan lambakan agihan makanan yang sering berlaku sehingga mengakibatkan ia menjadi sisa yang mengotorkan beberapa lokasi.

Beliau berkata demikian selepas menjayakan sesi dialog bersama 22 NGO berdaftar yang mengagihkan makanan kepada gelandangan di sekitar ibu negara.

Dalam pada itu, pihak NGO disaran memanjangkan bantuan agihan makanan kepada penduduk di kawasan PPRT serta flat perumahan swasta.


RM60 juta diagihkan, bantu institusi pendidikan Islam

PUTRAJAYA, 6 Oktober - Institusi pendidikan Islam tidak pernah dipinggirkan malah akan terus dibela. Ketua Pengarah JAKIM, Datuk Abdul Aziz Jusoh dalam kenyataannya menjelaskan, bantuan berjumlah RM60 juta telah diagihkan kepada 1,066 institusi pendidikan Islam sehingga Ogos lalu.

Selain bantuan tersebut, RM244,400 juga telah disumbangkan melalui Tabung Musaadah COVID-19 JAKIM-YWM.

Ia hasil pemantauan Lembaga Penasihat Penyelarasan Pendidikan dan Pelajaran Agama Islam bagi institusi yang berdepan kesulitan meneruskan operasi.

Dalam pada itu, JAKIM bekerjasama dengan Kementerian Pelajaran bagi menerbitkan Garis Panduan Pengurusan Pengoperasian Kelas Al-Quran dan Fardu Ain (KAFA) dan Sekolah Agama Dalam Norma Baharu.

Ini sekali gus menyangkal dakwaan segelintir pihak bahawa institusi seperti pondok, tahfiz dan sekolah agama dipinggirkan sepanjang tempoh pandemik COVID-19.


Situasi politik di Melaka boleh berlaku di negeri majoriti tipis

JOHOR BAHRU, 6 Oktober - Situasi politik di Melaka turut mendapat perhatian Menteri Besar Johor, Datuk Hasni Mohamad.

Tegasnya, kemelut yang berlaku sehingga Dewan Undangan Negeri dibubarkan boleh berlaku di negeri yang mempunyai majoriti tipis termasuk Johor.

Mengulas lanjut, sekiranya Dewan Undangan Negeri membuat keputusan untuk pembubaran, keperluan mengadakan Pilihan Raya Negeri bergantung kepada kerajaan persekutuan.

Ini kerana selepas tiga tahun kerajaan yang sedia ada tidak perlu mengadakan pilihan raya.

Beliau ditemui selepas menyempurnakan Pusat Jagaan Kanak-Kanak Jauhar di Bangunan Dato' Muhamad Ibrahim Munsyi, Kota Iskandar.


RM330 bilion sudah disalur, menerusi 8 pakej bantuan dan ransangan ekonomi

KUALA LUMPUR, 5 Oktober - Setakat 24 September lalu, lebih 62 peratus daripada keseluruhan RM530 bilion peruntukan melibatkan 8 pakej bantuan dan rangsangan ekonomi telah disalur.

Ia memberi manfaat kepada 20 juta rakyat dan 2.4 juta perniagaan.

Sementara itu, Tengku Datuk Seri Zafrul memaklumkan, lebih 66 peratus daripada keseluruhan peruntukan Belanjawan 2021 sebanyak RM322.5 billion, sudah dibelanjakan.

Perbelanjaan itu direkodkan sejak Januari hingga 15 September lalu.

Defisit tahun ini juga dijangka mencecah antara 6.5 hingga 7.0 peratus.

Ia berikutan kerajaan telah mengambil pendirian dasar fiskal yang mengembang dalam mengatasi krisis COVID-19.


UMNO perlu pilih calon tepat, tarik semula kepercayaan rakyat

PUTRAJAYA, 5 Oktober - UMNO perlu meletakkan calon-calon yang mampu membawa perubahan positif kepada rakyat, sekiranya PRN diadakan.

Pendekatan itu diyakini akan meningkatkan lagi kepercayaan rakyat kepada UMNO.

Dalam pada itu, Datuk Seri Dr. Ahmad Zahid mengumumkan, UMNO akan bertindak tegas terhadap ADUN Barisan Nasional yang terlibat dalam kejatuhan kerajaan Melaka.

Beliau merujuk kepada ADUN Sungai Udang Datuk Seri Idris Haron, dan ADUN Pantai Kundor, Datuk Nor Azman Hassan.


DUN Melaka dibubar, PRN akan diputuskan oleh SPR

AYER KEROH, 5 Oktober - Dewan Undangan Negeri (DUN) Melaka dibubarkan, berkuat kuasa semalam, bagi memberi laluan kepada Pilihan Raya Negeri (PRN).

Speaker DUN Melaka, Datuk Seri Ab Rauf Yusoh berkata pembubaran DUN dipersetujui oleh Yang Dipertua Negeri Tun Mohd Ali Rustam, selepas mendapat nasihat Ketua Menteri Datuk Seri Sulaiman Md Ali, semalam.

Kerajaan negeri sedia ada akan menjadi "caretaker" sehingga Pilihan Raya Negeri diadakan.

Semalam, empat ADUN kerajaan mengumumkan hilang kepercayaan dan menarik sokongan terhadap kepimpinan Datuk Seri Sulaiman.

Mereka ialah Datuk Seri Idris Haron, Datuk Nor Azman Hassan, Datuk Norhizam Hassan Baktee dan Datuk Noor Effandi Ahmad.

Sebelum ini, Kerajaan Melaka pimpinan Barisan Nasional, mempunyai 17 kerusi, manakala pembangkang, 11 kerusi.


Pembukaan sempadan Malaysia-Singapura, bakal dibincangkan setelah SOP negeri dimuktamadkan

JOHOR BAHRU, 5 Oktober - Malaysia-Singapura akan membincangkan pembukaan semula sempadan, sebaik sahaja cadangan SOP kerajaan Johor dimuktamadkan.

SOP berkenaan telah dipersetujui di peringkat jawatankuasa teknikal, dan akan dibentangkan kepada Kementerian Kesihatan.

Menteri Besar Johor Datuk Ir Hasni Mohammad berkata, kenaikan kes positif COVID-19 di Singapura tidak menjadi penghalang kepada usaha perbincangan republik itu dengan Malaysia berhubung pergerakan rentas sempadan antara kedua-dua negara.

Ia kerana kedua-dua negara sedang melakukan persediaan termasuk Singapura yang membekalkan kit ujian COVID-19 kepada setiap keluarga selain mempertimbang pemberian dos ketiga vaksin.

Datuk Hasni juga berkata, Kementerian Kesihatan, akan menetapkan tarikh untuk pembentangan sebelum mengadakan perbincangan lanjut bersama Singapura.


65% Pelajar terima vaksin, libatkan golongan berumur 12-17 tahun di seluruh negara

AMPANG, 5 Oktober - 65% daripada bilangan pelajar yang berusia 12 hingga 17 tahun di seluruh negara, sudah menerima dos pertama vaksin semalam.

Manakala 7% lagi telah nenerima vaksin lengkap.

Timbalan Menteri Pendidikan Datuk Dr Mah Hang Soon berkata, Labuan mencatakan peratusan penerima vaksin tertinggi dalam kalangan pelajar.

Beliau ditemui pemberita ketika membuat lawatan di Sekolah Menengah Kebangsaan (SMK) Taman Tasik, Selangor.


Pembangunan Ekonomi Pantai Timur, Kerajaan kenal pasti lebih banyak peluang baharu

PUTRAJAYA, 5 Oktober - Perdana Menteri Datuk Seri Ismail Sabri Yaakob memaklumkan, kerajaan sedang mengenal pasti peluang untuk merancakkan lagi pembangunan di Pantai Timur selain memastikan projek yang dilaksanakan berjalan lancar.

Datuk Seri Ismail Sabri memaklumkan perkara itu menerusi hantaran di Facebook

Beliau yakin menerusi strategi yang betul, ia pasti akan menarik lebih banyak pelaburan bagi membantu pembangunan ekonomi.

Ini secara langsung akan menambah baik kualiti hidup rakyat, mencipta peluang pekerjaan dan meningkatkan keupayaan PKS.

Beliau sebelum itu mempengerusikan mesyuarat Majlis Pembangunan Wilayah Ekonomi Pantai Timur, melalui sidang maya.


ECER tarik pelaburan RM13 bilion

PAHANG, 5 Oktober - Wilayah Ekonomi Pantai Timur (ECER) akan meneruskan usaha menarik pelaburan baharu melalui kerjasama agensi-agensi Kerajaan Persekutuan dan Negeri.

Ia termasuk meneruskan dasar mesra pelabur dan melanjutkan Pakej Insentif ECER sehingga 31 Disember 2022.

ECER setakat ini telah berjaya menarik pelaburan bernilai RM13 bilion, melepasi sasaran bagi tahun 2021 iaitu sebanyak RM12 bilion walaupun masih berdepan cabaran pandemik.

Pelaburan itu dijangka akan mewujudkan lebih daripada 10,600 peluang pekerjaan baharu serta 570 peluang keusahawanan di seluruh ECER.

Ketua Pegawai Eksekutif Majlis Pembangunan Wilayah Ekonomi Pantai Timur (ECERDC) Baidzawi Che Mat dalam satu kenyataan berkata, ECERDC telah mengambil peluang untuk bekerja dengan cara berbeza dan bekerjasama dengan kerajaan negeri serta pelbagai agensi.

Jelasnya, pelaburan komited yang berjaya ditarik setakat ini adalah bukti kejayaan usaha ECERDC.

Beliau berkata, kerajaan persekutuan menerusi ECERDC telah memastikan pelaksanaan projek infrastruktur strategik dan projek-projek baharu di ECER diteruskan bagi mengekalkan daya saing ECER sebagai destinasi pelaburan.


Keluarga Malaysia: Kerajaan inklusif ambil kira pandangan semua

KUALA LUMPUR, 4 Oktober - Perdana Menteri, Datuk Seri Ismail Sabri Yaakob menggesa semua pihak bersatu dan mengetepikan segala perbezaan.

Selaras aspirasi Keluarga Malaysia, beliau mahu semua pihak bersama-sama membina negara.

Menurut Perdana Menteri, pentadbirannya merupakan kerajaan inklusif yang mengambil kira semua pandangan sebelum membuat sebarang keputusan.

Beliau berkata demikian pada Forum Khazanah Megatrends 2021 secara maya.


UA diminta patuh arahan kurangkan yuran pengajian 20 peratus - Datuk Seri Dr Noraini

KUALA LUMPUR, 3 Oktober - Semua Universiti Awam (UA) diarah mematuhi arahan mengurangkan yuran pengajian sebanyak 20 peratus untuk pelajar semester pertama sesi 2021/2022.

Menteri Pengajian Tinggi, Datuk Seri Dr Noraini Ahmad dalam satu kenyataan menjelaskan berdasarkan situasi semasa pandemik, kenaikan yuran tidak sepatutnya berlaku.

Malah, tegasnya semua Universiti Awam perlu mematuhi arahan yang dikeluarkan KPT sebelum ini.

Langkah pengurangan itu juga selaras usaha kementerian menjaga kebajikan mahasiswa khususnya di bawah inisiatif "KPT Prihatin".

Sebelum ini, Kesatuan Mahasiswa Universiti Malaya mendakwa berlaku kenaikan yuran pengajian dalam aliran sastera sehingga lebih 100 peratus berbanding tahun sebelumnya.


Agro Pelancongan, manfaatkan potensi keindahan alam dan aktiviti pertanian

ARAU, 3 Oktober - Keindahan alam semulajadi dan kepelbagaian aktiviti berasaskan pertanian di Perlis berpotensi diketengahkan sebagai produk agro pelancongan.

Ia secara tidak langsung mempelbagaikan lagi sumber pendapatan golongan petani, penternak dan nelayan selain membuka lebih banyak peluang pekerjaan kepada golongan muda.

Raja Muda Perlis, Tuanku Syed Faizuddin Putra Jamalullail bertitah, terdapat banyak lokasi pelancongan baharu di Perlis yang dapat menarik minat ramai apabila rentas sempadan negeri dibenarkan tidak lama lagi.

Sehubungan itu, baginda bertitah, semua pemain industri di negeri itu harus membuat persediaan rapi dan melipat gandakan promosi termasuk memanfaatkan platform media sosial.

Selain itu, setiap produk yang hendak ditonjolkan hendaklah sentiasa dalam keadaan selamat, berkualiti, menarik, bersih, diselenggara dengan baik secara berkala.

Tuanku Syed Faizuddin juga percaya, warga kerja terlatih dan mesra tetamu menjadikan setiap perancangan lebih efisien.


Kelantan sasar satu hingga dua juta pelancong, mahu penggiat pelancongan segera lengkap vaksin

KUALA KRAI, 3 Oktober - Kelantan mensasarkan satu hingga dua juta pelancong akan melawat negeri itu apabila sektor pelancongan dibuka sepenuhnya.

Pengerusi Jawatankuasa Perpaduan Masyarakat, Kebudayaan, Warisan dan Pelancongan Kelantan, Datuk Md Anizam Ab Rahman berkata, ketika ini kerajaan negeri sedang mempersiapkan lokasi-lokasi menarik yang akan menjadi tumpuan pelancong kelak.

Menurut beliau, jumlah pengunjung domestik ke kawasan rekreasi dan perkhelahan seperti pantai dan air terjun menunjukkan peningkatan malah tempahan hotel, inap desa, chalet sudah penuh ditempah.

Beliau memberitahu pemberita selepas melancarkan Kempen Semarak Perpaduan Peringkat Negeri Kelantan di Zoo Kuala Krai, Kelantan.

Kerajaan kelantan juga mahu penggiat industri pelancongan di negeri itu segera melengkapkan dua dos suntikan vaksin COVID-19 sebagai persediaan menerima kunjungan pelawat pada fasa ketiga Pelan Pemulihan Negara (PPN).

Setakat ini 60 hingga 70 peratus penggiat industri pelancongan di negeri itu telah melengkapkan dua dos suntikan.


Sesi persekolahan secara bersemuka di Langkawi, melibatkan 2,159 pelajar dari 38 buah sekolah

LANGKAWI, 3 Oktober - Seramai 2,159 pelajar dari 38 buah sekolah rendah dan menengah di Langkawi terlibat dalam sesi persekolahan secara bersemuka.

Ia dibuka berdasarkan prosedur operasi standard (SOP) Fasa 4 Pelan Pemulihan Negara (PPN) berikutan pelaksanaan gelembung pelancongan sejak 16 September lalu.

Pengarah Jabatan Pendidikan Negeri (JPN) Kedah, Rozaini Ahmad berkata, seramai 1,028 pelajar tingkatan lima dari 6 buah sekolah terlibat dalam sesi persekolahan secara penggiliran.

Daripada jumlah itu,138 pelajar tingkatan 6 semester dua dari dua buah sekolah hadir ke sekolah secara bersemuka iaitu SMK Mahsuri dan SMK Tunku Putra.

Menurutnya, selain pelajar kelas peperiksaan Sijil Pelajaran Malaysia (SPM) dan Sijil Tinggi Persekolahan Malaysia (STPM), pelajar di bawah Program Pendidikan Khas Integrasi (PPKI) serta pra sekolah juga dibenarkan untuk hadir ke sekolah bermula hari ini.

Seramai 140 pelajar PPKI dari lima sekolah menengah dan 136 pelajar PPKI dari 6 sekolah rendah dibenarkan hadir tanpa penggiliran.


Khidmat cemerlang kepada rakyat keutamaan jabatan, agensi kerajaan

KUALA LUMPUR, 2 Oktober - Perkhidmatan cemerlang kepada rakyat khususnya golongan memerlukan perlu jadi keutamaan jabatan dan agensi kerajaan.

Ini selari Konsep Keluarga Malaysia yang mempamerkan nilai prihatin dan kasih sayang.

Menteri Komunikasi dan Multimedia, Tan Sri Annuar Musa optimis ia akan memudahkan setiap urusan rakyat dan kerajaan.

Beliau meninjau Kebun Hijrah Warrior yang diusahakan gelandangan Pusat Transformasi Gelandangan Anjung Kelana, Taman Desa di ibu negara.

Kebun mula diusahakan 15 Mac lalu dengan pelbagai tanaman.

Projek tersebut antara transformasi gelandangan hasil usaha Tan Sri Annuar ketika menerajui Kementerian Wilayah Persekutuan.


Prestasi 100 hari: Pandangan rakyat di media sosial diambil kira

KUALA LUMPUR, 2 Oktober - Pandangan rakyat terhadap prestasi menteri-menteri yang dimuat naik menerusi media sosial akan turut diambil kira sebagai pemarkahan sempena pencapaian awal tempoh 100 hari pertama perkhidmatan mereka.

Menurut Perdana Menteri, Datuk Seri Ismail Sabri Yaakob ketika wawancara khas, terdapat pelbagai kaedah yang boleh digunakan untuk mendapat maklum balas dan analisis sentimen ramai terhadap menteri seperti kajian sikap rakyat terhadap menteri sejak memegang jawatan atau menerusi kajian professional.

Perdana Menteri mengakui beliau sendiri rajin membaca komen-komen dan hantaran rakyat menerusi media sosial atau kadang kala menjawab sendiri komen-komen berkenaan.

Jelasnya, langkah itu bukan bertujuan untuk menghukum sesiapa tetapi sekadar mahu melihat setiap menteri termasuk beliau sendiri menjalankan tugas dengan sebaiknya.

Beliau turut memaklumkan setakat ini terdapat keseimbangan penerimaan rakyat terhadap kerajaan terutamanya apabila usul Rancangan Malaysia ke-12 dibentangkan pada 27 September lalu.

Keseluruhan rancangan lima tahun pembangunan negara itu diterima baik oleh rakyat dan diharap pelaksanaan dapat dilakukan dengan baik.


'Keberhasilan Kebahagian' instrumen pantau suara rakyat

KUALA LUMPUR, 2 Oktober - ‘Keberhasilan Kebahagiaan’ atau Key Happiness Outcome (KHO) akan diperkenalkan sebagai instrumen untuk mengenal pasti dan memantau kepuasan serta suara rakyat melalui konsep Keluarga Malaysia.

Menurut Perdana Menteri Datuk Seri Ismail Sabri Yaakob, instrumen itu akan menjadi panduan kepada kerajaan dalam meningkatkan prestasi, pelaksanaan dasar dan sistem penyampaian yang lebih baik kepada Keluarga Malaysia.

Jelasnya ketika wawancara khas, frasa Keluarga Malaysia yang diperkenalkan pentadbiran beliau adalah konsep yang bersifat inklusif dengan matlamatnya semua rakyat melindungi ‘ahli keluarga’ mereka.

Menerusinya, Keluarga Malaysia diharapkan menjadi satu budaya sesebuah keluarga untuk dibawa ke seluruh negara.

Perdana Menteri berkata Keluarga Malaysia merentasi sempadan agama, bangsa dan kaum, merangkumi kesemua lapisan usia, sama ada anak muda mahupun yang telah berusia.

Beliau mengambil contoh situasi perkahwinan melibatkan kaum berbeza di Sabah dan Sarawak yang boleh hidup bersama kerana sifat kekeluargaan dan budaya yang ada.

Kebahagian itu adalah berlandaskan kepada Konsep Keluarga Malaysia yang menitikberatkan nilai-nilai didikan sempurna dalam sesebuah keluarga, mencakupi keterangkuman, kebersamaan dan kesyukuran, berlandaskan Rukun Negara dan Perlembagaan Persekutuan.


Desas-desus pergolakan politik Melaka, tidak akan ganggu pentadbiran kerajaan negeri

JASIN, 2 Oktober - Desas-desus pergolakan politik di Melaka tidak akan mengganggu gugat pentadbiran kerajaan negeri itu.

Menurut Ketua Menteri, Datuk Seri Sulaiman Md Ali, perbuatan mengkucar-kacirkan keadaan politik dalam tempoh pandemik COVID-19 ini adalah tidak wajar.

Tegasnya, para pemimpin perlu fokus kepada usaha menangani wabak ini dan kebajikan rakyat terlebih dahulu memandangkan Melaka baru sahaja beralih ke Fasa Tiga Pelan Pemulihan Negara (PPN).

Beliau bercakap kepada media selepas melawat Dewan Ibrahim Oxford di Ayer Merbau, Melaka.  Semalam, terdapat spekulasi empat Ahli Dewan Undangan Negeri (ADUN) kerajaan Melaka dikatakan akan melompat ke Pakatan Harapan (PH) selain telah menandatangani Akuan Bersumpah (SD).


PDRM syor Akta Dadah Berbahaya 1952 ditambah baik, pastikan usaha banteras dadah berkesan

PUTRAJAYA, 2 Oktober - Polis Diraja Malaysia (PDRM) mengesyorkan Akta Dadah Berbahaya 1952 ditambah baik bagi memastikan usaha membanteras dadah berkesan.

Menurut Pengarah Jabatan Siasatan Jenayah Narkotik Bukit Aman, Datuk Razarudin Husain, antara perlu ditambah baik adalah berat dadah untuk diklasifikasi sebagai kes pengedaran.

Turut perlu diberi perhatian, penguatkuasaan Akta Pencegahan Pengubahan Wang Haram dan Pencegahan Pembiayaan Keganasan 2001 terhadap suspek.

Datuk Razarudin berkata cadangan itu telah dikemukakan kepada Kementerian Dalam Negeri (KDN).


Kebakaran di Karak, 48 kediaman dan 8 lot kedai musnah

KARAK, 2 Oktober - 48 kediaman dan lapan lot kedai musnah dalam kebakaran di Kampung Baru Cina, Karak, malam tadi.

Setakat ini tiada kemalangan jiwa dilaporkan.

150 penduduk berjaya menyelamatkan diri dan ditempatkan sementara di sekolah berdekatan pekan Karak.

Pengarah Jabatan Bomba dan Penyelamat Pahang, Wan Mohd Zaidi Wan Isa berkata, pihaknya menerima laporan pada pukul 9.20 malam dan sepasukan anggota bersama jentera dari Balai Bomba dan Penyelamat Karak dikejarkan ke lokasi.  Turut membantu, pasukan Balai Bomba dan Penyelamat Mentakab, Bentong dan Temerloh. Kebakaran berjaya dikawal dan dipadamkan kira-kira pukul 12.20 tengah malam tadi.  Sementara itu, penduduk terlibat berkata, tiada apa yang dapat diselamatkan kerana api marak dengan pantas.


Ahli Parlimen Pengerang, bekas Timbalan Speaker dilantik sebagai Penasihat Khas PM

PUTRAJAYA, 2 Oktober - Ahli Parlimen Pengerang, Datuk Seri Azalina Othman Said dilantik Penasihat Khas kepada Perdana Menteri untuk portfolio Undang-Undang dan Hak Asasi Manusia.

Beliau menerusi satu hantaran di laman sosial Facebook, mengesahkan perkara itu.

Surat pelantikan itu diterima daripada Perdana Menteri, Datuk Seri Ismail Sabri Yaakob.

Datuk Seri Azalina Othman yang juga bekas Timbalan Yang Dipertua Dewan Rakyat mengucapkan terima kasih kepada Perdana Menteri atas pelantikan berkenaan.

Beliau meletak jawatan sebagai Timbalan Yang Dipertua Dewan Rakyat pada 23 Ogos lalu.


Banjir di Kampung Long Busang, beberapa rumah dan kuaters guru SK Long terjejas

BELAGA, 2 Oktober - Ekoran hujan yang berterusan sejak beberapa hari lalu, Kampung Long Busang di Belaga, Sarawak dinaiki air sehingga mengakibatkan beberapa rumah serta kuarters guru SK Long Busang terjejas.

Menurut Ketua Kaum Long Busang, Yusof Zawawi paras air mulai naik sejak pukul 3 pagi tadi.

Ia terus meningkat sehingga melepasi lantai rumah panjang yang dianggarkan kedalamannya lebih 5 meter.

Namun setakat pukul 8.30 pagi ini air dalam keadaan bertahan dan sedikit menurun di beberapa tempat.

Sementara itu, Ahli Dewan Undangan Negeri Belaga, Datuk Liwan Lagang dalam hantaran di kumpulan Whatsapp DUN Belaga memaklumkan bantuan kepada penduduk terjejas akan disalurkan segera menggunakan bekalan pengkalan hadapan JKM.


Masuk percuma hingga 8 Oktober, muzium dibuka semula hari ini

KUALA LUMPUR, 2 Oktober - Muzium seliaan Jabatan Muzium Malaysia akan dibuka semula kepada pengunjung mulai hari ini.

Masuk percuma sehingga 8 Oktober bagi menggalakkan lebih ramai pelawat dengan pematuhan SOP yang ketat.

Menurut Ketua Setiausaha Kementerian Pelancongan, Seni dan Budaya, Datuk Dr Noor Zari Hamat, orang ramai perlu mendaftar melalui sistem e-temujanji (http://www.jmm.gov.my/ms/content/janjitemu), sekurang-kurangnya sehari sebelum tarikh lawatan.

Hanya 60 pengunjung dibenarkan pada satu-satu masa, dan hanya individu yang lengkap vaksinasi, dibenarkan masuk.


998 kawasan Lembah Klang berdepan gangguan bekalan air

KUALA LUMPUR, 1 Oktober - Hampir 1,000 kawasan sekitar Lembah Klang akan mengalami gangguan bekalan air berjadual bermula 13 hingga 16 Oktober.

Henti tugas Loji Rawatan Air Sungai Selangor Fasa Satu itu dilakukan susulan pelaksanaan kerja tambah baik dan selenggara aset kritikal.

Antara wilayah terlibat adalah Petaling, Klang, Shah Alam, Gombak, Kuala Lumpur, Hulu Selangor, Kuala Langat dan Kuala Selangor.

Menurut Air Selangor, kerja naik taraf itu telah tertangguh daripada jadual asal iaitu pada 2019 dan 2020 berikutan insiden pencemaran air yang menyebabkan gangguan bekalan berskala besar.


Bekas personaliti RTM meninggal dunia

KUALA LUMPUR, 1 Oktober - Bekas personaliti radio, juruhebah dan pembaca berita RTM, Datuk Paduka Nurlidar Saidi meninggal dunia pada usia 84 tahun.

Allahyarham menghembuskan nafas terakhir di kediaman anaknya di Seri Hartamas semalam.

Jenazah dikebumikan di Tanah Perkuburan Islam Bukit Kiara selepas solat jumaat.

Sebelum itu jenazah disolatkan di Masjid Damasara Heights.

Allahyarham yang berkahwin dengan kerabat diraja Negeri Sembilan meninggalkan dua anak dan tiga cucu.

Bekas Pengawal Radio 2 & 3 itu bersara dari dunia penyiaran pada 1993.

Selain bertugas di RTM, Allahyarham pernah berlakon filem klasik 'Mata Permata'.


KKMM semak semula Akta Suruhanjaya Komunikasi dan Multimedia 1998

KUALA LUMPUR, 1 Oktober - Kementerian Komunikasi dan Multimedia (KKMM) akan meneliti semula perincian Akta Suruhanjaya Komunikasi dan Multimedia 1998 bagi mengekang insiden kebocoran data peribadi.

Menteri Komunikasi dan Multimedia, Tan Sri Annuar Musa dalam kenyataan memaklumkan, sekiranya perlu, semakan akan dilakukan.

Katanya, semakan akta membolehkan pelanggaran keselamatan siber ditangani.

Tindakan itu penting bagi memastikan usaha menjadikan Malaysia pusat digital utama Asia tercapai.

Ia sekaligus memberi keyakinan kepada pengguna dan pelabur.


Sistem sokongan warga emas diperbanyakkan

KUALA LUMPUR, 1 Oktober - Sistem sokongan kepada golongan warga emas akan diperbanyakkan bagi memastikan keperluan golongan itu terpelihara.

Menurut Perdana Menteri, Datuk Seri Ismail Sabri Yaakob, Pusat Warga Emas juga akan diperluas ke seluruh kawasan Parlimen.

Datuk Seri Ismail dalam muat naik di Facebook mengucapkan Selamat Hari Warga Emas Kebangsaan 2021.

Dengan tema Kesaksamaan Digital Merentasi Usia, Perdana Menteri berkata Malaysia akan mewujudkan lebih banyak bandar mesra warga emas pada masa akan datang.

Selain itu, Sistem Pendaftaran Warga Emas Nasional akan ditambah baik dan liputannya diperluas.

Menurut Perdana Menteri, Malaysia dijangka menjadi sebuah negara tua pada 2030 apabila 15 peratus daripada jumlah penduduk berusia 60 tahun dan ke atas.


Banjir pilih, PPS SMK Bukit Batu ditutup

KULAI, 1 Oktober - Banjir di Kulai, Johor.

Pusat Pemindahan Sementara, PPS Banjir di Sekolah Menengah Kebangsaan Bukit Batu, ditutup tengahari ini, selepas keadaan banjir pulih.

PPS yang dibuka sejak petang semalam, sebelum ini menempatkan 74 penduduk terjejas daripada 22 keluarga.

Semalam PPS ini, dibuka akibat hujan berterusan serta limpahan air Sungai Ulu Pontian.  Kawasan terjejas melibatkan Jalan Benteng dan Jalan Masjid.

Majlis Perbandaran Kulai menjalankan kerja-kerja sanitasi selepas PPS ditutup.


BANCI 2020: Lebih 85 peratus populasi Malaysia telah dibanci

KUALA LUMPUR, 30 September - Sebanyak 28.1 juta orang daripada 32.6 juta anggaran penduduk Malaysia telah dibanci menerusi Banci Penduduk dan Perumahan Malaysia 2020 setakat hari ini.

Pesuruhjaya Banci Malaysia 2020, Datuk Seri Mohd Uzir Mahidin berkata, ini bermakna lebih 85 peratus daripada populasi negara telah dibanci.

Secara keseluruhan penduduk yang belum dibanci adalah sebanyak 4.5 juta .

Bagaimanapun beberapa negeri telah mencapai tahap 100 peratus antaranya Johor, Putrajaya dan Negeri Sembilan.

Bancian akan berakhir hujung bulan ini.

Datuk Seri Mohd Uzir berkata dalam sidang media perkembangan banci Malaysia 2020 secara maya hari ini.


Jemaah Menteri diarah umum Kad Laporan Pencapaian Aspirasi Keluarga Malaysia

KUALA LUMPUR, 30 September - Ahli Jemaah Menteri diarah mengumumkan Kad Laporan Pencapaian Aspirasi Keluarga Malaysia 100 hari masing-masing kepada rakyat bagi penilaian prestasi demi kesejahteraan Keluarga Malaysia.

Perdana Menteri Datuk Seri Ismail Sabri Yaakob dalam kenyataan berkata pencapaian aspirasi itu diletak sebagai keutamaan tertinggi bagi setiap menteri dalam memberi khidmat terbaik kepada rakyat.

Pelaksanaan semua inisiatif bagi setiap aspirasi adalah berlandaskan enam teras utama, iaitu menstruktur semula ekonomi, menjamin keselamatan dan ketenteraman negara meningkatkan kesejahteraan sosial.

Turut menjadi teras adalah meningkatkan infrastruktur menyeluruh, memperkukuh penyatuan dalam acuan Keluarga Malaysia serta memperkasa penyampaian perkhidmatan.

Pejabat Ketua Setiausaha Negara, Unit Pemodenan Tadbiran dan Perancangan Pengurusan Malaysia (MAMPU) dan Unit Penyampaian Kemakmuran Bersama (SEPADU) bertindak sebagai penyelaras bersama.

Prestasi setiap menteri kabinet dinilai berdasarkan tiga elemen utama iaitu Penilaian Prestasi Kementerian/Jabatan, Penilaian Kepimpinan berdasarkan keberkesanan keberhasilan inisiatif serta Penilaian Persepsi Awam terhadap Ahli Jemaah Menteri dan Kementerian/Jabatan di bawah tanggungjawab mereka.


KASA sedia mainkan peranan tepati sasaran RMKe-12

PUTRAJAYA, 30 September - Sebanyak RM2.92 bilion diperuntukkan dalam Rancangan Malaysia Ke-12 untuk kelestarian alam sekitar dan air. Menteri Alam Sekitar dan Air, Datuk Seri Tuan Ibrahim Tuan Man menerusi kenyataannya berkata, daripada jumlah berkenaan, 351 projek akan dilaksanakan melibatkan 277 projek sambungan dan 74 projek baharu.

Ini akan melibatkan anggaran kos keseluruhan berjumlah RM44.6 bilion.

Jelasnya, Strategi digariskan dalam RM Ke12 dilihat mampu membina semula ekonomi negara yang terjejas akibat pandemik COVID-19.

Pendekatan model ekonomi hijau juga amat bertepatan untuk melengkapkan perancangan ekonomi makro dan analisis impak ke atas kelestarian alam sekitar.

Beliau berkata sasaran pelepasan bersih sifar seawal-awalnya pada tahun 2050 juga merupakan pemacu kepada pendekatan ekonomi hijau.

Datuk Seri Tuan Ibrahim turut menyatakan kesiapsiagaannya untuk memastikan kementerian melaksanakan peranan dengan berkesan di bawah tema ketiga RM Ke12 iaitu ‘Melonjakkan Kemampanan’.


Banjir di Kedah, 11 PPS beroperasi

SIK, 30 September - Perkembangan banjir di Kedah. Sebuah lagi pusat penempatan sementara (PPS) dibuka di Sik.

Ini menjadikan 11 buah PPS kini beroperasi di Kedah yang menempatkan 247 penduduk terjejas

Setakat pagi ini, 9 individu termasuk 1 bayi berlindung di PPS Sekolah Kebangsaan Sik.

Manakala PPS SK Bukit Tampoi yang juga baru dibuka pada 8 malam tadi menempatkan 22 penduduk terjejas.

SK Titi Gantung mencatatkan jumlah penduduk terjejas paling ramai di negeri berkenaan dengan 46 individu berlindung di PPS tersebut.


Polis buka kertas siasatan, dakwaan dua pelajar maut akibat vaksin

IPOH, 30 September - Polis telah membuka kertas siasatan berhubung video tular mendakwa dua pelajar sebuah sekolah di Ipoh meninggal dunia akibat suntikan vaksin COVID-19.

Ketua Polis Perak, Datuk Mior Faridalatrash Wahid berkata, siasatan dibuat di bawah Seksyen 504 Kanun Keseksaan dan Seksyen 505 (B) Kanun Keseksaan kerana menyebabkan ketakutan dan kegentaran awam.

Pihaknya menerima dua laporan polis daripada Pegawai Pendidikan (Kesihatan) Daerah Ipoh dan pengetua sekolah terlibat berkaitan ketidak puasan hati terhadap dakwaan tersebut.  Siasatan awal mendapati, pelajar pertama merupakan seorang perempuan meninggal dunia pada 18 Ogos lalu, manakala seorang lagi pelajar lelaki meninggal dunia pada 17 September lalu akibat masalah Jantung Berlubang.  Kedua-dua pelajar tersebut belum menerima suntikan vaksin COVID-19.  Kematian kedua-dua pelajar tersebut adalah sebelum Program Imunisasi COVID-19 Kebangsaan, PICK Remaja dilaksanakan di Perak iaitu pada 20 September lalu.


Dokumen bertulis perkembangan JENDELA akan diserah kepada Ahli Parlimen -  Tan Sri Annuar

KUALA LUMPUR, 29 September - Menteri Komunikasi dan Multimedia Tan Sri Annuar Musa memaklumkan kepada sidang Dewan Rakyat , beliau akan menyerahkan dokumen bertulis kepada semua Ahli Parlimen supaya mereka dapat mengetahui perkembangan pelan Jalinan Digital Negara (JENDELA) di kawasan masing-masing.

Katanya, ia juga selaras dengan hasrat kerajaan untuk meningkatkan kelajuan internet di seluruh negara.

Menjawab pertanyaan Ahli Parlimen Hulu Rajang, Datuk Wilson Ugak Kumbong, Tan Sri Anwar berkata, hampir 90 peratus liputan internet di Sabah adalah berasaskan 2G.

Justeru, kerajaan akan memastikan kelajuan internet di kawasan liputan 2G dan 3G akan dipertingkat terutamanya di kawasan pedalaman.

Tan Sri Annuar meminta Ahli-ahli Parlimen supaya bertemu beliau sekiranya terdapat aduan berkitan liputan jalur lebar di kawasan parlimen mereka.


Pengawai syariah perlu hayati semangat Keluarga Malaysia

KUALA LUMPUR, 29 September - Meskipun mahkamah syariah mempunyai bidang kuasa yang eksklusif dan tersendiri di setiap negeri, ia bukan penghalang untuk bergerak secara bersama atas semangat Keluarga Malaysia yang meletakkan kepentingan masyarakat dan rakyat di tempat utama.

Perdana Menteri, Datuk Seri Ismail Sabri Yaakob, berkata, institusi kehakiman syariah juga perlu terus proaktif meneroka norma perkhidmatan baharu, selaras tuntutan Islam yang menggariskan dengan jelas objektif utama Syariah atau "Maqasid Syariah" yang perlu mendasari setiap polisi dan dasar.

Atas keperluan itu, Perdana Menteri mahu pegawai syariah sentiasa menghayati konsep "Keluarga Malaysia" serta bertanggungjawab memastikan hukum syarak dilaksanakan dengan adil dan saksama dengan meletakkan standard yang tinggi dalam melaksanakan usaha keadilan Islam.

Perdana Menteri berkata demikian ketika merasmikan Persidangan Kehakiman Syariah Antarabangsa (PKA 2021) secara maya.

Persidangan anjuran Jabatan Kehakiman Syariah Malaysia dengan kerjasama Kerajaan Negeri Melaka dan beberapa agensi berkaitan itu, berakhir esok.


Kompleks Seri Perdana cecah usia 22 tahun, alami banyak kerosakan - Datuk Dr Abdul Latiff

PUTRAJAYA, 29 September - Projek naik taraf kediaman rasmi Perdana Menteri di Kompleks Seri Perdana, Putrajaya, dilaksanakan berikutan usianya mencecah 22 tahun dan mengalami banyak kerosakan.

Menerusi satu kenyataan media, Menteri di Jabatan Perdana Menteri (Tugas-Tugas Khas), Datuk Dr Abdul Latiff Ahmad menjelaskan, projek itu diluluskan pada 19 Mac tahun ini. Kerja baik pulih bermula pada 29 Mac lalu dan dijangka siap pada 7 Disember ini.

Mengikut skop Jabatan Kerja Raya, kos keseluruhan projek membaik pulih dan pengubah suaian itu, sebanyak RM38.5 juta.

Ini termasuk penggantian sistem pendawaian elektrikal dan kebocoran bumbung Kompleks Seri Perdana.

Kerja baik pulih, kini mencapai 74 peratus kemajuan.

Datuk Dr Abdul Latiff menjelaskannya bagi menjawab pertanyaan Ahli Parlimen Pokok Sena, Datuk Mahfuz Omar, mengenai status projek menaik taraf Kompleks Seri Perdana.


Khidmat Datuk Seri Acryl Sani sebagai KPN dilanjutkan

KUALA LUMPUR, 29 September - Khidmat Datuk Seri Acryl Sani Abdullah Sani sebagai Ketua Polis Negara (KPN) akan dilanjutkan selama dua tahun secara kontrak selepas beliau bersara wajib awal bulan depan.

Menurut Menteri Dalam Negeri, Datuk Seri Hamzah Zainudin, pelantikan yang akan berkuat kuasa pada 4 Oktober sehingga 3 Oktober 2023, telah mendapat perkenan Yang di-Pertua Agong, Al-Sultan Abdullah Ri’ayatuddin Al-Mustafa Billah Shah dan atas nasihat Perdana Menteri.

Datuk Seri Acryl Sani dilantik sebagai Ketua Polis Negara ke-13 pada 4 Mei lalu, menggantikan Tan Sri Abdul Hamid Bador yang tamat kontrak perkhidmatan.

Datuk Seri Hamzah berkata demikian selepas Majlis Watikah Pelantikan Ketua Polis Negara di Ibu pejabat Polis Bukit Aman.


JPN sahkan tiada kebocoran data MyIdentity

KUALA LUMPUR, 29 September - Jabatan Pendaftaran Negara (JPN) mengesahkan tiada kebocoran maklumat dalam pangkalan data peribadi MyIdentity.

Menurut Menteri Dalam Negeri, Datuk Seri Hamzah Zainudin, siasatan dalaman JPN juga mendapati tiada sebarang kes seperti demikian yang pernah berlaku sebelum ini.

Jelasnya, JPN telah membuat laporan Polis pada 27 September lalu dan Suruhanjaya Komunikasi dan Multimedia Malaysia sehari selepas itu bagi membolehkan siasatan segera dijalankan.

Beliau berkata demikian selepas Majlis Watikah Pelantikan Ketua Polis Negara di Ibu pejabat Polis Bukit Aman.

Isnin lalu, JPN telah mengesan satu post di forum dalam talian yang memaparkan satu dakwaan wujudnya penjualan data rakyat Malaysia daripada LHDN melalui perkongsian Sistem myIDENTITY milik JPN.

Data itu didakwa berjumlah 4 juta yang mengandungi maklumat kelahiran rakyat Malaysia tahun 1979 hingga 1998 dan ditawarkan untuk jualan dengan harga 0.2 Bitcoin bersamaan RM35,495.


230 keluarga Orang Asli Bateq nikmati bekalan elektrik, selepas penantian 3 dekat

GUA MUSANG, 29 September - Selepas 30 tahun menanti, 230 keluarga Orang Asli Bateq di Kampung Kuala Koh, Gua Musang, Kelantan akhirnya menikmati bekalan elektrik.

Ini selepas pelaksanaan kemudahan elektrik di bawah Projek Bekalan Elektrik Luar Bandar oleh Tenaga Nasional Berhad (TNB).

Menurut Pengarah Jabatan Kemajuan Orang Asli (JAKOA) Kelantan/Terengganu, Shafie Abas, kemudahan itu adalah janji pihak kerajaan kepada penduduk Orang Asli Kuala Koh yang berdepan dengan penularan wabak demam campak lima tahun lalu.


29 projek naik taraf sekolah daif di Sarawak siap dibina, beri manfaat kepada 4,027 murid

PARLIMEN, 29 September - 29 daripada 186 projek naik taraf sekolah daif di Sarawak telah siap dibina sejak 2019 sehingga 22 September tahun ini. Timbalan Menteri Pendidikan II, Datuk Mohamad Alamin memaklumkan, projek yang siap itu telah memberi manfaat kepada 4,027 orang murid.

Manakala baki 157 projek lagi masih dalam pembinaan dan pra-bina yang dijangka memberi manfaat kepada 32,141 orang murid.

Beliau menjawab pertanyaan Ahli Parlimen Stampin, Chong Chieng Jen.

Bagi tahun 2020 pula, 52 projek telah diluluskan dengan kos berjumlah RM350 juta.

Daripada jumlah itu, enam projek sedang dalam pembinaan manakala 46 projek lagi dalam peringkat pra-bina.  Bagi tahun ini, sebanyak 59 projek diluluskan dengan kos berjumlah RM402.71 juta.

Kesemua projek masih di peringkat pra bina dan tiada perbelanjaan dibuat setakat ini.


30 unit bank bergerak di 250 mukim seluruh negara

PARLIMEN, 29 September - Lebih banyak inisiatif bank bergerak akan dilaksanakan terutama di kawasan luar bandar.  Menurut Timbalan Menteri Kewangan 2, Yamani Hafez Musa, usaha tersebut sedang digerakkan pihaknya dengan kerjasama Bank Negara Malaysia dan institusi perbankan.

Inisiatif berkenaan juga dijangka mula beroperasi pada suku keempat tahun ini.

Mengulas cadangan untuk menambah jumlah mesin ATM khususnya di luar bandar, beliau berkata keputusan itu tertakhluk kepada pihak industri perbankan.  Pihaknya juga menggalakkan orang ramai untuk menggunakan perkhidmatan kewangan yang berasaskan teknologi digital seperti perbankan internet dan e-dompet yang boleh digunakan pada bila-bila masa dan di pelbagai lokasi.  Beliau menjawab soalan Ahli Parlimen Sibuti, Lukanisman Awang Sauni.


TUBE@IPT tangani pengangguran lepasan universiti

KUALA LUMPUR, 29 September - Lapan universiti awam terlibat projek rintis Program TUBE@IPT dalam usaha menangani isu pengangguran dalam kalangan lepasan universiti.

Program itu merupakan usahasama Kementerian Pembangunan Usahawan dan Koperasi (MEDAC) dan Kementerian Pengajian Tinggi serta syarikat swasta.

Menurut Setiausaha Bahagian Perancangan & Penyelidikan Dasar, Kementerian Pengajian Tinggi, Datuk Shaharudin Abu Sohot, ia dapat melahirkan graduan berjiwa usahawan dan berdaya saing.

Beliau menjelaskan demikian ketika menjadi tetamu program Selamat Pagi Malaysia secara maya.

Menurut beliau, 70,000 pelajar menjalankan perniagaan dalam tempoh pengajian dan 8,000 daripadanya meneruskan kerjaya sebagai usahawan selepas tamat pengajian.


EPU nafi belanja RM2 bilion siapkan dokumen RMKe-12

PUTRAJAYA, 29 September - Unit Perancang Ekonomi Jabatan Perdana Menteri menafikan dakwaan kononnya membelanjakan RM2 bilion untuk menyiapkan dokumen Rancangan Malaysia Ke-12.

Sebaliknya, penyediaan RMKe-12 melibatkan kos yang jauh lebih kecil untuk sesi libat urus, cetakan dan rundingan media.

Menteri Di Jabatan Perdana Menteri Ekonomi, Datuk Seri Mustapa Mohamed menerusi kenyataan menjelaskan perancangan pembangunan negara lima tahun itu disediakan pegawai unit berkenaan bawah seliaannya.

Justeru, beliau berharap kenyataan pihak tertentu mengenai peruntukan dokumen terbabit perlu diperbetulkan bagi mengelak persepsi negatif terhadap Unit Perancang Ekonomi dan kerajaan.


RMKe-12 kembalikan kegemilangan FELDA: Pemacu pembangunan penempatan negara

KUALA LUMPUR, 29 September - RMKe-12 menjanjikan kegemilangan kepada FELDA dan telah memberikan sinar baharu dalam memperkasakan kehidupan peneroka.

Pengerusinya, Datuk Seri Idris Jusoh menerusi satu kenyataan berkata, RMKe-12 membantu agensi itu kembali semula ke landasan kegemilangannya sebagai pemacu pembangunan penempatan negara.

Jelasnya, Pemberian Sukuk bernilai RM9.9 bilion, selain daripada Penyelarasan Hutang Pinjaman Peneroka berjumlah RM8.3 bilion akan memanfaatkan lebih 100,000 peneroka.

Itu antara inisiatif kerajaan yang paling berimpak tinggi selaras dengan hasratnya untuk memperkasakan FELDA dan taraf sosioekonomi warganya.

Sekali gus menjadi suntikan semangat untuk FELDA terus menerajui kepelbagaian pertanian serta penternakan yang bernilai tinggi agar peneroka terus mampan dan menikmati taraf hidup yang jauh lebih baik.


RMKe-12 pemangkin pertumbuhan ekonomi mampan: Tumpu perdagangan dan pelaburan terbuka, telus, mesra perniagaan

KUALA LUMPUR, 29 September - RMKe-12 akan menjadi pemangkin pertumbuhan ekonomi yang mampan setelah pandemik COVID-19 merencatkan usaha yang telah dilaksanakan selama ini.

Menteri Perdagangan Antarabangsa dan Industri, Datuk Seri Mohamed Azmin Ali berkata, perencanaan komprehensif RMKe-12 akan melonjakkan ekonomi ke tahap lebih tinggi, menjana pertumbuhan rancak serta mampu mencipta kekayaan untuk dikongsi Keluarga Malaysia.

Dalam kenyataannya, beliau berkata, untuk mencapai sasaran purata pelaburan swasta setiap tahun sebanyak RM258 bilion, MITI akan memperkukuh asas ekonomi negara dengan tumpuan menggalakkan perdagangan dan pelaburan terbuka, telus serta mesra perniagaan. Kerajaan juga akan meratifikasi Perjanjian Kerjasama Ekonomi Komprehensif Serantau (RCEP) dan Perjanjian Komprehensif dan Progresif bagi Perkongsian Trans-Pasifik (CPTPP) yang akan memberi akses pasaran yang lebih luas kepada industri tempatan.

Bagi memastikan pertumbuhan sektor baharu yang inklusif, perusahaan mikro kecil sederhana (PMKS) turut diberikan perhatian bagi adaptasi kepada automasi, teknologi dan digitalisasi demi kelangsungan perniagaan.  RMKe-12 menyasarkan sumbangan sektor ini kepada KDNK negara meningkat kepada 45 peratus.


Kementerian Pengangkutan nafi keluarkan arahan pemulangan lesen memandu warga emas

KUALA LUMPUR, 29 September - Tiada arahan meminta warga emas lebih 70 tahun memulangkan lesen memandu mereka.

Malah Menteri Pengangkutan, Datuk Seri Dr Wee Ka Siong berkata, perkara itu tidak pernah dibincangkan mahupun menjadi pendirian kementerian.

Kementerian juga tidak akan meminda akta sedia ada.

Sebelum ini, Datuk Seri Dr. Wee memaklumkan, menarik balik atau menghadkan lesen kepada individu berdasarkan umur mereka seharusnya merupakan pilihan terakhir selepas tahap kecergasan seseorang untuk memandu disahkan secara telus menerusi satu ujian yang diiktiraf.


Tangguh gelembung pelancongan, Tioman dan Genting Highland hanya buka kepada pelancong domestik

ROMPIN, 28 September - Gelembung pelancongan domestik di Pulau Tioman dan Genting Highlands yang dilaporkan dibuka pada 1 Oktober ditangguh ke satu tarikh akan dimaklumkan kelak.

Keputusan selaras larangan rentas negeri yang memerlukan kadar vaksinasi dewasa mencapai 90 peratus seluruh negara.

Destinasi itu hanya dibuka kepada penduduk Pahang sahaja dengan SOP ketat. Beliau menyatakannya ketika meninjau hari pertama sesi uji gelembung pelancongan di Terminal Feri Jeti Teluk Gading.


YDP Agong puas hati lawatan khas ke UK, peluang ketahui kebajikan, perkembangan keluarga Malaysia

KUALA LUMPUR, 28 September - Yang di-Pertuan Agong Al-Sultan Abdullah Ri’ayatuddin Al-Mustafa Billah Shah menzahirkan rasa puas hati terhadap Lawatan Khas ke United Kingdom yang berakhir Ahad lalu.

Lawatan Khas 10 hari itu merupakan yang kedua bagi Seri Paduka Baginda dan Raja Permaisuri Agong Tunku Hajah Azizah Aminah Maimunah Iskandariah sejak Baginda dipilih Yang di-Pertuan Agong Ke-16.

Al-Sultan Abdullah turut menzahirkan rasa puas hati dan sukacita dapat bertemu diaspora Malaysia di sana kerana peluang penting bagi Seri Paduka mengetahui kebajikan dan perkembangan rakyat walau di mana mereka berada.

Sesi tersebut berlangsung di Suruhanjaya Tinggi Malaysia di Belgrave Square dan di The Shire, London.

Ia turut melibatkan kehadiran rakyat Malaysia yang berada di luar ibu kota London, termasuk dari Liverpool, Manchester dan Wales.

Seri Paduka Baginda turut menzahirkan rasa bangga keupayaan syarikat milik rakyat Malaysia dan agensi Kerajaan yang menjalankan urusan perniagaan serta pelaburan dan beroperasi di negara ini.

Baginda juga berkenan berangkat melawat Stesen Janakuasa Battersea, projek hartanah ikonik pelaburan Malaysia di London, dan Pusat Penyelidikan Tun Abdul Razak di Brickendonbury, Hertford.

Dalam Lawatan Khas tersebut, Baginda turut berkenan menerima kunjungan Putera Mahkota Abu Dhabi, Sheikh Mohammed Zayed Al Nahyan, di London.

Pertemuan menyentuh hubungan dua hala dan peningkatan kerjasama dalam beberapa bidang berkaitan antara Malaysia dan UAE.


KKMM ketuai Kluster Infrastruktur Digital dan Data yang dibentuk menerusi MyDIGITAL

KUALA LUMPUR, 28 September - Kementerian Komunikasi dan Multimedia (KKMM) mengetuai Kluster Infrastruktur Digital dan Data, salah satu daripada enam kluster yang dibentuk menerusi Rangka Tindakan Ekonomi Digital Malaysia (MyDIGITAL) dan Dasar 4IR Negara.

Menterinya, Tan Sri Annuar Musa menerusi satu kenyataan memaklumkan, kementerian akan memantau dan memastikan pelaksanaan inisiatif pendigitalan dilaksana mengikut fasa yang ditetapkan sehingga 2025.

Menerusi pelaksanaan Pelan Jalinan Digital Negara (JENDELA), 94 peratus kawasan berpenduduk mendapat liputan 4G sehingga Ogos lalu.

Manakala rangkaian teknologi 5G akan dilancarkan pada penghujung tahun ini.  Tan Sri Annuar berkata, JENDELA menyasarkan 100 peratus liputan 4G di kawasan berpenduduk, liputan 5G yang lebih luas dan jalur lebar talian tetap kepada 9 juta premis menjelang 2025.

Kesemua inisiatif pendigitalan itu menyokong sasaran 25.5 peratus sumbangan ekonomi digital kepada Keluaran dalam negara kasar (KDNK) pada 2025.

Pembangunan ekonomi digital akan dibangunkan bersama di pelbagai titik sentuh seperti Pusat Internet Komuniti yang akan ditransformasi sebagai Pusat Digital Keluarga Malaysia seluruh negara.

KKMM juga akan menumpu kepada usaha mengukuhkan ekosistem industri kreatif yang menyasarkan sumbangan kepada KDNK RM31.9 bilion menjelang tahun 2025.  Beliau optimis matlamat Rancangan Malaysia Ke-12 dapat direalisasikan dengan usaha sama semua pihak.


Sistem sokongan warga emas ditambah baik

PARLIMEN, 28 September - Sistem sokongan kepada warga emas akan ditambah. Untuk itu, Sistem Pendaftaran Warga Emas Nasional akan ditambah baik.

Menurut Perdana Menteri Datuk Seri Ismail Sabri Yaakob, skop sistem terbabit akan diperluas.

Pusat Warga Emas yang berjumlah 140 ketika ini juga akan ditambah ke seluruh kawasan parlimen.

Pada masa sama, lebih banyak bandar mesra warga emas akan diwujudkan.

Malaysia dijangka menjadi negara tua pada 2030 apabila penduduk berusia 60 tahun ke atas akan mengisi 15% daripada populasi negara.


Nisbah 2.06 katil untuk 1,000 penduduk pada 2025, keberkesanan sistem kesihatan dan dasar kesihatan dikaji semula

KUALA LUMPUR, 27 September - Bagi memastikan kesejahteraan Keluarga Malaysia pada tahap terbaik, berkualiti dan produktif, sistem penjagaan kesihatan akan terus diperkukuh.

Perdana Menteri, Datuk Seri Ismail Sabri Yaakob ketika membentangkan RMK12 di Dewan Rakyat turut menyatakan kajian semula keberkesanan sistem kesihatan sedia akan dilakukan dan dasar kesihatan negara akan dirangka sekali gus meningkatkan kesiapsiagaan mengurus penyakit berjangkit serta krisis kesihatan.

Langkah responsif telah dikenal pasti bagi meningkatkan kesiapsiagaan hospital untuk mencapai nisbah 2.06 katil hospital bagi setiap 1,000 penduduk menjelang 2025.

Turut akan dibangunkan fasiliti kesihatan baharu sebagai tambahan kepada 12 hospital yang sedang dibina di seluruh negara dan dijangka siap dalam tempoh RMKe-12.

Kelengkapan dan peralatan kesihatan termasuk keperluan unit rawatan rapi (ICU) juga akan ditambah.

Naik taraf klinik-klinik kesihatan di seluruh negara akan turut dilakukan bagi merapatkan jurang perbezaan fasiliti kesihatan bandar dan luar bandar.


Pelan pembangunan menyeluruh, sasar pertumbuhan ekonomi mampan untuk Keluarga Malaysia

KUALA LUMPUR, 27 September - RMKe-12 yang menetapkan pelbagai pembaharuan adalah untuk memacu Malaysia ke arah negara maju dan berpendapatan tinggi serta kalis cabaran menjelang 2025.

Menerusi usaha merancakkan pertumbuhan ekonomi, kerajaan percaya akan dapat mencapai sasaran pertumbuhan purata sektor perkhidmatan sebanyak 5.2%, pembuatan 5.7% dan pertanian 3.8%.

Manakala perlombongan dan pengkuarian pula 2.6% serta pembinaan 4.2%.

Sektor pelancongan yang paling terjejas berikutan pandemik pula dijangka akan pulih dengan sasaran pertumbuhan 3.8%.

Sumbangan Perusahaan Mikro, Kecil dan Sederhana (PMKS) kepada KDNK pula sebanyak 45% dan 25% kepada jumlah eksport pada 2025.

PMKS merupakan tulang belakang ekonomi negara dengan anggaran pada akhir tahun lalu hampir 1.2 juta atau bersamaan 97.2% daripada jumlah keseluruhan perusahaan.


COVID-19 satukan Keluarga Malaysia, PM yakin negara mampu bangkit semula

KUALA LUMPUR, 27 September - Menerusi rancangan lima tahun yang dibentangkan, Perdana Menteri, Datuk Seri Ismail Sabri Yaakob yakin Malaysia mampu bangkit semula dan melakar masa depan lebih baik.

Beliau mengakui akan kesan ketidaktentuan ekonomi akibat COVID-19 namun semua itu ada hikmahnya.

Perdana Menteri mengulangi harapan agar persefahaman membolehkan tumpuan diberi kepada usaha memerangi pandemik dan meletakkan negara pada asas pertumbuhan lebih kukuh demi Keluarga Malaysia.


Defisit fiskal melebar pada 2020, hutang statutori kerajaan 57.9% kepada KDNK

KUALA LUMPUR, 27 September - Penularan pandemik COVID-19 juga menyebabkan sasaran asal negara tidak dapat dicapai dalam tempoh RMKe-11.

Perdana Menteri, Datuk Seri Ismail Sabri Yaakob ketika membentangkan RMK12 di Dewan Rakyat menyatakan, KDNK bagi 2016-2020 berkembang pada kadar purata 2.7% setahun disebabkan penguncupan ketara sebanyak 5.6% pada tahun lalu meskipun negara mencapai tahap pertumbuhan lebih tinggi, 4.9% setahun dalam tempoh empat tahun pertama.

Sekaligus, kesan sama menjejaskan kedudukan kewangan negara.

Dalam RMKe-11, kerajaan membelanjakan sebanyak RM248.5 bilion untuk tujuan pembangunan, 58% daripadanya untuk sektor ekonomi manakala sosial sebanyak 26%.


RMKe-12 pacu dimensi baharu kemakmuran Keluarga Malaysia

KUALA LUMPUR, 27 September - Keluarga Malaysia - makmur, inklusif dan mampan, objektif utama dalam merencanakan pelan lima tahun negara menerusi dokumen Rancangan Malaysia Ke-12 (2021-2025) yang digubal ketika dunia sedang mengharungi cabaran getir pandemik COVID-19.

RMKe-12 itu juga merupakan pelan pembangunan menyeluruh yang akan memperkenal beberapa pembaharuan bagi memastikan pertumbuhan ekonomi yang mampan dengan pengagihan peluang dan hasil yang lebih saksama.

Bagi tujuan itu, empat Pemangkin Dasar serta 14 Pemacu Perubahan diperkenalkan.

Peruntukan pembangunan pula sebanyak RM400 bilion, jumlah terbesar pernah diusulkan.

RMKe-12 ini terbahagi kepada tiga tema :

Kedua : Memperkukuh keselamatan, kesejahteraan dan inklusiviti

Ke arah itu juga, empat Pemangkin Dasar RMKe-12 digarapkan :

Pertama : Membangunkan bakat masa hadapan.

Kedua : Mempercepat penerimagunaan teknologi dan inovasi.

Ketiga : Menambah baik ketersambungan dan infrastruktur pengangkutan.

Pengenalan 14 Pemacu Perubahan pula adalah dengan mengambil pendekatan keseluruhan negara atau 'whole of nation' dalam misi melaksanakan pembaharuan.

Sementara itu, empat matlamat utama dalam tempoh RMKe-12 telah digariskan :

Pertama : Pertumbuhan KDNK disasarkan pada kadar 4.5% hingga 5.5% setahun dalam tempoh 2021-2025

Kedua : Purata pendapatan isi rumah dianggarkan sebanyak kira-kira RM10,000 sebulan pada tahun 2025

Ketiga : Jurang KDNK per kapita antara Wilayah Tengah dan Sabah dikurangkan kepada 1 nisbah 2.5 manakala bagi Sarawak dikurangkan kepada 1 nisbah 1.2 pada tahun 2025

Dan akhir sekali, pengurangan intensiti pelepasan gas rumah kaca sebanyak 45% kepada KDNK pada tahun 2030 berdasarkan intensiti pelepasan pada tahun 2005, sejajar dengan Perjanjian Paris 2015.

Sembilan fokus utama RMKe-12 pula adalah :

Ketiga : Meningkatkan kesejahteraan Keluarga Malaysia

Keempat : Memantapkan keselamatan dan ketenteraman awam

Kelima : Membasmi kemiskinan tegar dan merapatkan jurang pendapatan

Keenam : Memperkasa agenda Bumiputera dan Keluarga Malaysia

Ketujuh : Melonjakkan pembangunan Sabah, Sarawak dan negeri-negeri kurang membangun

Kesembilan : Meningkatkan kecekapan penyampaian perkhidmatan awam dan memastikan pelaksanaan dasar yang berkesan.


RMKe-12: Pembangunan Sabah dan Sarawak, jangkaan peningkatan KDNK Sabah (6.5%) & Sarawak (5.3%)

PARLIMEN, 27 September - Pembangunan Sabah dan Sarawak dijangka melonjak dengan pelaksanaan strategi dan inisiatif menerusi RM Ke-12.

Pertumbuhan purata KDNK Sabah dijangka meningkat kepada 6.5%.

Manakala kadar pertumbuhan ekonomi Sarawak diunjur pada 5.3% dalam tempoh 2021 hingga 2025.

Kerja pembinaan rumah baharu dan pembaikan rumah daif dijangka memberi manfaat kepada 26 ribu isi rumah miskin di Sabah dan Sarawak.

Perkhidmatan penjagaan kesihatan dipertingkat di Sabah dan Sarawak menerusi pembinaan Hospital Pengajar Universiti Malaysia Sabah dan Hospital Pengajar Universiti Malaysia Sarawak serta 26 klinik baharu.

Bagi menjamin keselamatan dan meningkatkan hubungan ekonomi dengan Kalimantan, Indonesia, pos kawalan sempadan baharu di Manalunan, Simanggaris dan Kalabakan, Sabah akan dibina.

Manakala Kompleks ICQS Tebedu dan Serikin, Sarawak akan dinaik taraf.

Kerajaan turut memperuntukkan RM7.7 bilion bagi pelaksanaan Pelan Jalinan Digital Negara; JENDELA, iaitu RM3.61 bilion untuk Sabah dan RM4.09 bilion untuk Sarawak.

Setakat Ogos lalu, 2,645 infrastruktur digital siap dipasang di Sabah dan 2,117 di Sarawak.


RMKe-12: Usaha rapatkan jurang pembangunan, sasar 6 negeri kurang membangun

PARLIMEN, 27 September - Negeri-negeri kurang membangun mendapat perhatian dalam RM Ke-12.

Ia termasuk usaha mengurangkan jurang pembangunan ekonomi antara negeri, wilayah, bandar dan luar bandar.

Ia sekali gus mempercepat pertumbuhan KDNK yang perlahan di Kedah; Kelantan; Perlis dan Terengganu selain mengurangkan kadar kemiskinan terutama di Sabah dan Sarawak.

Sekurang-kurangnya 50% daripada keseluruhan peruntukan Pembangunan Asas Persekutuan akan diagihkan kepada negeri-negeri berkenaan.

Peruntukan tertumpu kepada penyediaan infrastruktur asas; pendigitalan; pendidikan; perkhidmatan penjagaan kesihatan dan pembangunan ekonomi.

Akses kepada bekalan air bersih akan dipertingkat bagi mencapai kadar 98%, manakala 99% bagi bekalan elektrik.

Aktiviti sosioekonomi setempat akan dipergiat menerusi Program Ameniti Sosial dengan peruntukan RM310 juta dan pembinaan Jalan Perhubungan Desa dengan Kos RM1.6 bilion.

Segala pelaksanaan inisiatif akan dipantau rapat Perdana Menteri sendiri.


Suntikan vaksin gelandangan, tiada individu dipinggirkan

KUALA TERENGGANU, 27 September - Terengganu memulakan program vaksinasi COVID-19 kepada golongan gelandangan.

18 gelandangan di pusat bandar Kuala Terengganu menerima suntikan vaksin CanSino malam tadi.

Program bertujuan memastikan tiada rakyat yang tercicir menerima vaksin COVID-19.

Proses pemberian vaksin diadakan di dua lokasi berbeza iaitu di hentian bas MBKT dan hentian bas Tanjung, Kuala Terengganu.


MEDAC cadang pinda Akta  Suruhanjaya Koperasi libatkan jawatan CEO dan pengerusi koperasi dipegang orang yang sama

ALOR SETAR, 27 September - Kementerian Pembangunan Usahawan dan Koperasi akan mencadangkan pindaan Akta Suruhanjaya Koperasi melibatkan jawatan Ketua Pegawai Eksekutif dan Pengerusi Koperasi yang ketika ini disandang orang yang sama. Menterinya Tan Sri Noh Omar berkata, ia perlu diasingkan bagi mengelak pertindihan jawatan.

Perkara tersebut bagaimanapun perlu mendapat perkenaan Yang DiPertuan Agong terlebih dahulu sebelum boleh dibahaskan di peringkat Parlimen.

Beliau bercakap pada sidang media selepas Penyerahan Bantuan dan Pembiayaan Intervensi Pemulihan ekonomi Koperasi Negeri Kedah di Alor Setar.


Pembukaan taman tema keluarga perlu kelulusan SOP dari MKN

IPOH, 27 September - Taman tema di seluruh negara dijangka dibuka semula kepada orang ramai selewat-lewatnya November ini selepas kadar vaksinasi negara bagi populasi dewasa mencapai 90%.

Timbalan Menteri Pelancongan, Seni Dan Budaya, Datuk Seri Dr. Santhara Kumar berkata, MOTAC tidak menghalang industri itu beroperasi semula, namun ia masih memerlukan kelulusan daripada Majlis Keselamatan Negara (MKN).

Beliau juga memaklumkan bahawa pemain industri telah mengemukakan cadangan serta maklumat berkaitan persediaan mereka mengenai pembukaan itu.


Guru enggan divaksin boleh dikenakan tindakan tukar ke sekolah lain

LANGKAWI, 27 September - Guru yang menolak vaksin COVID-19 mungkin ditukar ke tempat lain.

Menurut Menteri Kanan Pendidikan, Datuk Dr Radzi Jidin, ia akan dilaksanakan sekiranya tindakan mereka boleh menjejaskan proses pengajaran dan pembelajaran (PdP) murid.

Pihaknya menerima laporan hampir 2,000 daripada lebih 415,000 orang guru enggan divaksin.

Dalam pada itu, Datuk Dr. Radzi Jidin mengumumkan fasiliti pendidikan di Langkawi telah bersedia menerima kehadiran pelajar bermula 3 Oktober ini.

Proses pembelajaran akan dilaksanakan secara bersemuka.

Pengoperasian sekolah di Langkawi mengikut Fasa 4 Pelan Pemulihan Negara (PPN) berikutan pulau itu berada di bawah pelaksanaan inisiatif gelembung pelancongan.

Namun, Kementerian Pendidikan memandang serius program vaksinasi pelajar sebelum mereka dibenar kembali menjalani sesi persekolahan.

Selain Langkawi, Labuan dan Negeri Sembilan turut memulakan sesi persekolahan bersemuka selaras Fasa 4 PPN.


Dakwaan salah laku pengurusan TH, terma laksana RCI akan diputuskan tidak lama lagi

PASIR PUTEH, 26 September - Kerajaan akan memutuskan terma dan syarat pelaksanaan Suruhanjaya Siasatan Diraja (RCI) dalam masa terdekat bagi menyiasat dakwaan salah laku pengurusan Lembaga Tabung Haji (TH) terdahulu.

Timbalan Menteri di Jabatan Perdana Menteri (Hal Ehwal Agama), Datuk Ahmad Marzuk Shaary berkata, namun begitu, terma dan syarat tersebut tidak akan melebihi tempoh RCI terbabit iaitu bermula tahun 2014 hingga 2020 sebagaimana diputuskan sebelum ini.

Bagi pelaksanaan RCI tersebut, kertas kabinet telah pun diluluskan pada tempoh pemerintahan kerajaan terdahulu.

Beliau menyatakannya ketika ditemui pada Program Foodbank YaPEIM di Tok Bali, Kelantan.


Rancangan Malaysia Ke-12, berpaksikan Wawasan Kemakmuran Bersama

KUALA LUMPUR, 26 September - Setelah setahun tertangguh, esok dokumen Rancangan Malaysia Ke-12 (RMK12) akan dibentangkan Perdana Menteri, Datuk Seri Ismail Sabri Yaakob di Parlimen.

Dokumen tersebut memperincikan agenda pembangunan ekonomi negara untuk tempoh lima tahun akan datang.

Berbeza Rancangan Malaysia sebelum ini, RMK12 dirangka disebalik cabaran COVID-19 yang telah mengubah landskap ekonomi Malaysia dan global.

Agenda pemulihan pastinya menjadi keutamaan dengan tumpuan meningkatkan taraf sosio-ekonomi rakyat selain menyokong kelangsungan perniagaan.

Rancangan Malaysia Pertama diperkenal pada 1966 sebagai pelan hala tuju pembangunan negara bagi tempoh lima tahun.

Ia merupakan kesinambungan Rancangan Malaya Kedua namun kali ini melibatkan Sabah dan Sarawak sejajar pembentukan Malaysia pada 1963.

Pembentangan RMK12 diikuti rapat kelompok pelabur yang pastinya mahukan iklim pelaburan yang stabil.

Rakyat juga mengharapkan pengenalan dasar dan strategi yang boleh membantu mereka bangkit semula menempuh era pasca pandemik.

Menteri di Jabatan Perdana Menteri (Ekonomi), Datuk Seri Mustapa Mohamed menerusi satu webinar awal September, memberi gambaran keutamaan kerajaan untuk tempoh 10 tahun akan datang.

Ia termasuklah usaha meningkatkan pendapatan, melenyapkan kadar kemiskinan dan mengurangkan jurang pembangunan di antara negeri dan wilayah.

Mengambil kira gagasan Keluarga Malaysia, Perdana Menteri mementingkan kerjasama dwi-partisan kerajaan dan pihak pembangkang.

Sekaligus, menghindari ketidakstabilan politik dan menyuntik keyakinan pelabur.

Pembentangan RMK12 juga antara pencapaian awal 100 hari kabinet pimpinan Datuk Seri Ismail Sabri Yaakob.


Pencemaran sisa toksik Kampung Baru Seri Aman, sembilan suspek didakwa dalam masa terdekat

REMBAU, 26 September - Sembilan suspek yang ditahan kerana disyaki terbabit insiden pembuangan sisa kimia ke Sungai Tawakal di Kampung Baru Seri Aman, Kempas, Johor akan didakwa dalam masa terdekat.

Menurut Menteri Alam Sekitar dan Air, Datuk Seri Tuan Ibrahim Tuan Man, sebaik sahaja kertas siasatan dan dokumen pendakwaan selesai, kesemua suspek akan dibawa ke muka pengadilan.

Punca pencemaran telah dikenal pasti dan kini masih dalam siasatan bagi melengkapkan pendakwaan.

Beliau ditemui pada Sambutan Hari Sungai Sedunia Peringkat Kebangsaan di Sungai Rembau, Negeri Sembilan.

Dalam kejadian 14 September lalu, empat penduduk Kampung Baru Sri Aman pengsan dan sesak nafas manakala ratusan lagi terpaksa dipindahkan selepas terhidu bau busuk disyaki sisa toksik.


KPDNHEP siasat 2 premis, jual kit ujian kendiri COVID-19 melebihi harga siling

LANGKAWI, 26 September - 2 kertas siasatan dibuka Kementerian Perdagangan Dalam Negeri dan Hal Ehwal Pengguna, KPDNHEP terhadap peniaga yang menjual kit ujian kendiri COVID-19, melebihi harga siling.

Jelas Pengarah Penguatkuasanya, Azman Adam, siasatan melibatkan peniaga di Melaka dan Sabah.

Menerusi pemeriksaan, didapati 33 premis di seluruh negara telah bertindak menjual kit berkenaan, melebihi harga siling sejak penetapan harga, 5 September lepas.

Bagaimanapun, 31 daripada premis berkenaan, mengambil tindakan segera selepas diberi amaran dalam tempoh peralihan, kecuali 2 premis terbabit.

Beliau meninjau pematuhan SOP di premis perniagaan di Padang Matsirat, Langkawi.


Jangkaan agenda RMK12 : Pemulihan ekonomi, pemerkasa peniaga dan bangunkan modal insan

KUALA LUMPUR, 25 September - 11 Rancangan Malaysia iaitu rancangan lima tahun pembangunan negara, memberi fokus dalam membentuk masyarakat yang harmoni, bertoleransi dan dinamik.

Bagi Rancangan Malaysia Ke-12 (RMK12) pula, pandemik COVID-19 akan tersenarai sebagai agenda utama dalam intipati laporan.

Justeru, apakah jangkaan penganalisis dan pemain industri bagi RMK12 ini?

Transformasi landskap ekonomi baharu pasca pandemik antara dimensi bagi memacu pemulihan ekonomi negara.

Ini kerana kekuatan negara bersandarkan kepada daya saing dalam konteks pengetahuan, kreativiti, pendigitalan dan adaptasi teknologi.

Penularan pandemik COVID-19 menyebabkan sebahagian besar sektor ekonomi negara ditutup sementara.

Justeru melalui RMK12, sektor itu dijangka menerima nafas baharu khususnya golongan peniaga.

Dalam pada itu, Institut Demokrasi dan Hal Ehwal Ekonomi (IDEAS) menyarankan kerajaan memperkasa modal insan agar rakyat mahir khususnya dalam digitalisasi demi kelangsungan hidup.


RMK12 : Transformasi sektor pertanian bantu petani tingkatkan pendapatan

ARAU, 25 September - Rancangan Malaysia Ke-12 (RMK12) yang akan dibentangkan di Parlimen Isnin ini, diharap dapat memberi perhatian kepada transformasi pelbagai sektor.

Menteri Wilayah Persekutuan, Datuk Seri Dr. Shahidan Kassim berkata, sektor pertanian perlu dikembangkan bagi mewujudkan lebih banyak pekerjaan sampingan kepada petani di seluruh negara.

Beliau yang juga Ahli Parlimen Arau berkata demikian selepas melawat Masjid Kampung Alor Redis di Arau, Perlis yang terlibat kebakaran semalam.


RMK12 : Inisiatif MyDigital, tambah baik jalur lebar di kawasan pedalaman

KUALA LUMPUR, 25 September - Inisiatif MyDigital iaitu untuk menambah baik jalur lebar terutamanya di kawasan pedalaman antara perancangan untuk direalisasikan dalam Rancangan Malaysia Ke-12.

Menurut Menteri Komunikasi dan Multimedia, Tan Sri Annuar Musa, ia memudahkan pelajar mengakses jalur lebar ketika sesi Pengajaran dan Pembelajaran di Rumah (PdPR).


Pandangan China langkah imbangi kuasa besar, tiada kompromi isu kedaulatan negara

JOHOR BAHRU, 25 September - Kerajaan menafikan dakwaan pembangkang bahawa Malaysia mengikut telunjuk China berhubung isu pembentukan kerjasama tiga hala antara Australia, United Kingdom dan Amerika Syarikat (AUKUS).  Ia susulan tindakan Malaysia mendapatkan pandangan China berkaitan isu berkenaan.

Pandangan daripada China itu penting sebagai langkah mengimbangi kuasa besar yang akan memberi impak geopolitik di rantau Asia.

Menurut Menteri Kanan Pertahanan, Datuk Seri Hishammuddin Tun Hussein, kemesraan dengan negara berkenaan tidak bermakna Malaysia akan berkompromi dari segi kedaulatan dan kedudukan negara ini. Beliau berkata demikian selepas meninjau Pusat Pemberian Vaksin (PPV) Pandu Lalu di Batalion Ke-6 Rejimen Renjer Diraja, Kem Ulu Tiram, Johor Bahru.


Perkhidmatan feri ke Pulau Langkawi mungkin ditambah, bergantung kepada permintaan

KUALA KEDAH, 25 September - perkhidmatan feri dari Kuala Kedah ke Pulau Langkawi akan ditambah sekiranya terdapat permintaan tinggi daripada orang ramai yang mahu melancong ke pulau peranginan itu. Ketika ini, perkhidmatan tersebut disediakan hanya satu perjalanan sehari bermula kelmarin.

Exco Pengangkutan Negeri Kedah, Azman Nasruddin berkata, seramai 216 orang menggunakan perkhidmatan feri di Terminal Feri Kuala Kedah yang telah dibuka semula kepada orang ramai. Sebelum ini, Terminal feri tersebut ditutup sepenuhnya sehingga 22 September lalu selepas Mukim Kuala Kedah dikenakan Perintah Kawalan Pergerakan Diperketatkan, PKPD selama 14 hari sehingga 19 September.

Beliau bercakap kepada pemberita selepas melakukan tinjauan di Terminal Feri Kuala Kedah.


Op Patuh diteruskan beri tumpuan gelembung pelancongan Pulau Langkawi

PUTRAJAYA, 25 September - Op Patuh akan beri tumpuan khusus terhadap pelaksanaan Gelembung Pelancongan Pulau Langkawi.

Ia bagi memastikan kejayaan pelaksanaan projek perintis itu sebelum diperluas ke destinasi pelancongan yang lain.

Menteri Dalam Negeri, Datuk Seri Hamzah Zainudin memaklumkan mesyuarat bersama Kementerian Pelancongan dan Kebudayaan diadakan berhubung pembukaan sektor pelancongan domestik secara berperingkat bermula 16 September lalu.

Sehingga kelmarin, Op Patuh telah menjalankan lebih sejuta pemeriksaan seluruh negara melibatkan seratus 78,000 buah kilang, 79,000 tapak pembinaan dan lebih sejuta premis perniagaan.

Daripada jumlah itu, sebanyak 7,400 kompaun dikeluarkan dan 4,400 premis diarah tutup.


Kerajaan terus fokus sedia kediaman mampu milik Keluarga Malaysia

PUTRAJAYA, 24 September - Agenda Perumahan akan terus menjadi fokus utama kerajaan khususnya dalam menyediakan kediaman mampu milik untuk Keluarga Malaysia.

Perdana Menteri, Datuk Seri Ismail Sabri Yaakob ketika melancarkan Inisiatif Kediaman Rumah Keluarga Malaysia yang dikenali Rumah Ikram Keluarga Malaysia di Putrajaya berkata, program kediaman mampu milik seperti Projek Perumahan Rakyat (PPR), Perumahan PR1MA dan Perumahan Penjawat Awam Malaysia (PPAM) akan terus diperkasa dan ditambah baik untuk setiap Keluarga Malaysia.

Jelasnya, perincian akan diumumkan dalam pembentangan Rancangan Malaysia Ke-12 (RMKe-12) serta Belanjawan 2022.


PM umum inisiatif agenda perumahan antaranya pengecualian bayaran sewa

PUTRAJAYA, 24 September - Perdana Menteri, Datuk Seri Ismail Sabri Yaakob mengumumkan beberapa inisiatif agenda perumahan untuk kebajikan Keluarga Malaysia.

Antaranya pengecualian bayaran sewa untuk inisiatif perumahan bagi golongan terkesan dan penerusan moratorium bayaran sewa di Projek Perumahan Rakyat (PPR).

Ketika melancarkan Inisiatif Kediaman Rumah Keluarga Malaysia yang dikenali Rumah Ikram Keluarga Malaysia di Putrajaya, Datuk Seri Ismail Sabri turut mengumumkan penambahan bilangan unit di bawah projek berkenaan.

Beliau turut mengumumkan, program moratorium bayaran sewa kepada penghuni Projek Perumahan Rakyat (PPR) dibawah kawal selia dan pengurusan Kementerian Perumahan Kerajaan Tempatan (KPKT) akan diteruskan sehingga akhir 2022.

Ia memberi manfaat kepada 10,000 Ketua Isi Rumah atau 50,000 penghuni PPR dengan melibatkan tanggungan kewangan kerajaan RM18.84 juta.

Menerusi inisiatif itu juga, 1,000 unit rumah disediakan sebagai permulaan di PPR sekitar Kuala Lumpur, Selangor, Kedah, Kelantan dan Johor dengan kadar sewa minimum RM124 sebulan selama tempoh maksimum dua tahun.


Kebolehpasaran graduan: Pelbagai inisiatif KPT dilaksanakan

SHAH ALAM, 24 September - Kementerian Pengajian Tinggi (KPT) komited melaksanakan pelbagai inisiatif bagi memastikan graduan mendapat pekerjaan sesuai kelayakan.

Datuk Dr Ahmad Masrizal memaklumkan, kadar kebolehpasaran graduan tahun lalu di tahap 84.4 peratus menurun sedikit berbanding 86.2 peratus pada 2019.

Tambahnya, dengan latihan-latihan kemahiran menerusi program PENJANA serta galakan graduan menceburi bidang keusahawanan merupakan petanda positif ditunjukkan setelah sebahagian besar mereka telah memperolehi pendapatan.

Beliau berkata demikian selepas Program Proffesional Walkabout di UiTM Shah Alam bagi meninjau kesediaan dan kesiapsiagaan IPT dalam menerima pelajar Oktober ini.


Langkawi terima 12,607 pengunjung seminggu, dijangka meningkat pada November dan Disember

KUALA KEDAH, 24 September - 12,607 orang berkunjung ke Pulau Langkawi, Kedah dalam tempoh tujuh hari sejak 16 September lalu.

Daripada jumlah itu, 11,853 merupakan pelancong domestik.

Exco Pelancongan Negeri Kedah, Mohd Firdaus Ahmad berkata, 8,587 pelancong masuk ke pulau peranginan itu menggunakan perkhidmatan udara. Manakala, 4,020 orang menaiki feri dari jeti Kuala Perlis. Jumlah itu masih jauh daripada sasaran 30,000 pelancong ke pulau peranginan itu menjelang hujung bulan ini.  Keadaan itu disebabkan oleh beberapa faktor.

Beliau bercakap kepada pemberita selepas melakukan tinjauan di Terminal Feri Kuala Kedah, tengah hari tadi.


Peperiksaan bertulis UPKK 2020/2021 diganti dengan pelaksanaan berdasarkan penilaian

PUTRAJAYA, 24 September - Peperiksaan subjek bertulis bagi Ujian Penilaian Kelas KAFA (UPKK) akan digantikan dengan pelaksanaan berdasarkan penilaian secara sepenuhnya.  Menteri di Jabatan Perdana Menteri (Hal Ehwal Agama), Idris Ahmad berkata, perkara ini melibatkan calon tahun 2020 dan 2021 yang sepatutnya menjalani peperiksaan itu secara serentak pada 15 hingga 18 November nanti.

Menurut Idris, keputusan itu tidak akan menjejaskan penilaian terhadap tahap penguasaan murid kepada subjek yang dipelajari sejak dari Tahun 1 hingga Tahun 6.

Beliau turut berkata, JAKIM akan memaklumkan kaedah serta tarikh pelaksanaan bagi menggantikan ujian bertulis tersebut.  Jelasnya, kerajaan sentiasa memberi perhatian serius terhadap situasi semasa penularan COVID-19 khususnya dalam aspek keselamatan murid dan semua tenaga pengajar Kelas Al-Quran dan Fardhu Ain (KAFA).  Pelaksanaan UPKK secara penilaian ini tidak akan menjejaskan mutu tahap penguasaan murid dan peluang mereka ke sekolah menengah.  Justeru, guru KAFA dan murid disaran membuat persediaan rapi bagi menghadapi proses selanjutnya yang akan dilaksanakan oleh JAKIM.


Prasarana berjaya laksana 5 langkah jangka pendek penambahbaikan operasi LRT

PETALING JAYA, 24 September - Lima daripada 23 langkah jangka pendek berjaya dilaksanakan Prasarana Malaysia Berhad (Prasarana) dalam tempoh tiga bulan bagi menambah baik operasi susulan insiden pelanggaran tren Transit Aliran Ringan (LRT) laluan Kelana Jaya pada 24 Mei lalu.

Menteri Pengangkutan, Datuk Seri Dr. Wee Ka Siong berkata, langkah itu antaranya ialah menetapkan dua pemandu bagi mengendalikan tren secara manual.

Menurut Datuk Seri Dr. Wee, setiap pemandu kini dibekalkan lampu suluh berkuasa tinggi dan senarai semak turut disediakan di pusat kawalan operasi sebagai panduan dalam mengendalikan tren secara manual ketika berdepan situasi kritikal.

Beliau juga berpuas hati terhadap prestasi Prasarana dalam melaksanakan langkah penambahbaikan tambahan bagi memastikan keselamatan perkhidmatannya.

Beliau menjelaskan perkara itu selepas mengunjungi Kompleks Rapid Rail Subang.

Mengenai tujuh langkah jangka panjang pula, Datuk Seri Dr. Wee berkata, Prasarana akan bekerjasama dengan pihak berkepentingan dan pihak berkuasa berkaitan bagi melaksanakannya secara progresif.


NJCSP perkasa tenaga kerja negara

KUALA LUMPUR, 23 September - Pelan Strategik Penciptaan Pekerjaan Nasional (NJCSP) akan dilaksana bagi memperkasa tenaga kerja negara agar lebih berdaya tahan, berkemahiran tinggi dan tersohor di peringkat antarabangsa.

Ia akan disokong oleh lima pasukan petugas khas di bawah Majlis Pekerjaan Negara (NEC).

Perdana Menteri, Perdana Menteri, Datuk Seri Ismail Sabri Yaakob menerusi kenyataan berkata, penciptaan pekerjaan di Malaysia juga akan dipertingkat melalui enam teras utama antaranya, meningkatkan kerjasama antara industri dan akademik, memupuk bakat bagi memenuhi keperluan industri dan memperkasa usahawan tempatan untuk maju dalam ekonomi semasa.

Enam teras itu akan menjadi panduan bagi pelaksanaan enam pengubah keadaan, termasuk mengaplikasikan teknologi kepintaran buatan (AI) untuk pemadanan dan perancangan kerjaya, di samping meningkatkan kebolehpasaran dan kualiti graduan lepasan Pendidikan Teknikal dan Latihan Vokasional (TVET).

Kementerian Kewangan dan Kementerian Sumber Manusia juga diberi tanggungjawab membangun platform digital sehenti.

Ia bagi memastikan program latihan dan kemahiran yang dijalankan dapat dilaksana dan dipantau secara efektif.


376,000 berjaya dapat pekerjaan melalui 27 inisiatif kerajaan

KUALA LUMPUR, 23 September - Hasrat mewujudkan 500,000 peluang pekerjaan untuk tahun ini bakal dicapai, susulan lebih 376,000 pencari kerja berjaya mendapat pekerjaan, menerusi 27 inisiatif yang dilaksanakan kerajaan, setakat 10 September lalu.

Perdana Menteri, Datuk Seri Ismail Sabri Yaakob menerusi kenyataan berkata, jumlah itu melebihi sasaran asal iaitu 354,276 peluang pekerjaan sehingga 30 September.

Perkara tersebut dimaklumkan pada mesyuarat kali ketiga Majlis Pekerjaan Negara (NEC) yang berlangsung semalam yang dipengerusikan oleh Perdana Menteri.

Tambah Datuk Seri Ismail Sabri, lebih 97,000 pekerjaan baharu berjaya diwujudkan melalui pelaburan dalam negara dengan 76 peratus daripadanya merupakan kategori mahir dan separuh mahir.

Jumlah itu adalah sebahagian daripada sasaran 160,000 pekerjaan baharu yang terhasil daripada komitmen pelaburan bagi tahun 2021.


19 pengamal media terima sijil penghargaan, jadi penghubung antara polis dan masyarakat

KUANTAN, 23 September - 19 pengamal media Pahang termasuk lima kakitangan RTM Pahang menerima sijil penghargaan daripada Ibu Pejabat Polis Daerah (IPD) Kuantan.  Turut menerima sijil penghargaan adalah 400 pegawai dan anggota polis di daerah berkenaan.

Ketua Polis Daerah Kuantan, ACP Mohamad Noor Yusof Ali berkata, ia sebagai tanda menghargai peranan penting media yang menjadi penghubung antara polis dan masyarakat.

Beliau ditemui selepas Majlis Amanat dan Penyampaian Sijil-sijil Penghargaan IPD Kuantan.  Pada majlis sama, beliau turut menyampaikan amanat sebelum menamatkan tugas sebagai Ketua Polis Daerah Kuantan pada Selasa ini sebelum berhijrah ke Bukit Aman sebagai Ketua Penolong Pengarah Jabatan Siasatan Jenayah.


Program JENDELA terus diperkasa, pastikan capaian internet berkelajuan tinggi di seluruh negara

KUALA LUMPUR, 23 September - Program Jalinan Digital Negara (JENDELA) akan terus dipergiat bagi memastikan impak pelaksanaannya dapat diterima dengan cepat selain memastikan capaian internet berkelajuan tinggi di seluruh negara.

Menurut Menteri Komunikasi dan Multimedia, Tan Sri Annuar Musa, usaha itu termasuk mengkaji semula secara berkala sasaran-sasaran awal yang ditetapkan seperti bilangan menara baharu yang akan dibina, menaik taraf stesen pemancar sedia ada selain menyediakan premis dengan gentian optik dan jalur lebar satelit.

Jelasnya kawasan-kawasan pedalaman di Sabah dan Sarawak serta perkampungan Orang Asli turut diberi keutamaan melalui penyediaan perkhidmatan jalur lebar menggunakan teknologi satelit.

Beliau menjawab soalan Datuk Azizah Mohd Dun mengenai langkah memastikan capaian internet berkelajuan tinggi khususnya di Sabah.


Lelaki terjatuh ketika pasang jaring ditemukan terapung

LUKUT, 23 September - Mayat seorang nelayan yang dikhuatiri lemas semalam ditemukan orang awam terapung di kawasan Pantai Bagan Kurnia, Lukut pagi tadi.

Mayat, Yap Fok Swe, 64 tahun, dipercayai terjatuh ke dalam laut dari bot ketika memasang jaring kira-kira satu batu nautika dari Pangkalan Jeti Kampung Kuala Lukut Kecil.

Ketua Cawangan Pengurusan Operasi dan Balai Jabatan Bomba dan Penyelamat Negeri Sembilan, Penguasa Bomba, Mohamad Hafiz Ahmad Termizi berkata, pihaknya terus ke lokasi penemuan mayat tersebut selepas mendapat maklumat daripada orang awam.


Rangkaian bersepadu KPM mula dilaksana pertengahan 2022

PARLIMEN, 23 September - Menyedari keperluan semasa, Kementerian Pendidikan (KPM) menyediakan satu rangkaian bersepadu untuk menambah baik sistem pendidikan dalam talian negara.

Menurut Menteri Kanan Pendidikan, Datuk Dr. Radzi Jidin, inisiatif itu bakal dilancarkan tahun depan melibatkan kerjasama strategik dengan Unit Pemodenan Tadbiran dan Perancangan Pengurusan Malaysia, (MAMPU).

Perkara mengenainya dibangkitkan Ahli Parlimen Besut, Datuk Seri Idris Jusoh.


Manual pengoperasian sekolah jadi panduan pastikan PdP lancar

PARLIMEN, 23 September - Kementerian Pendidikan (KPM) menyediakan manual pengoperasian sebagai panduan kepada ibu bapa, guru, pelajar dan pentadbir sekolah.  Menurut Menteri Kanan Pendidikan, Datuk Dr. Radzi Jidin, panduan itu untuk memastikan Pengajaran dan Pembelajaran (PdP) secara penggiliran dapat dilaksanakan dengan baik apabila sekolah dibuka mulai 3 Oktober ini.

Jelasnya, kerajaan telah mengambil kira pandangan semua pihak terutama ibu bapa, guru dan pentadbir sekolah sebelum memutuskan untuk membuka sesi persekolahan secara bersemuka.

Beliau menjawab soalan Ahli Parlimen Bayan Baru, Sim Tze Tzin.


9,015 kes keganasan rumah tangga direkodkan sejak PKP dilaksana

PARLIMEN, 23 September - Usaha mengekang masalah keganasan rumah tangga terus menjadi keutamaan Kementerian Pembangunan Wanita, Keluarga dan Masyarakat (KPWKM).

Menurut Menteri, Datuk Seri Rina Mohd Harun, sejak Perintah Kawalan Pergerakan dilaksana pada Mac 2020 hingga Ogos tahun ini, sebanyak 9,015 kes keganasan rumah tangga direkodkan dengan 4,905 kes dilapor sepanjang lapan bulan pertama tahun ini.

Jelasnya, program berbentuk pendidikan dan pemerkasaan khususnya kepada wanita akan diteruskan bagi mengelak golongan itu menjadi mangsa keganasan rumah tangga.

Beliau menjawab pertanyaan ahli parlimen Parit, Datuk Mohd Nizar Zakaria.


KPDNHEP, MAFI setuju turunkan harga ayam, bagi pastikan harga borong dan runcit kekal stabil

PUTRAJAYA, 23 September - Kementerian Perdagangan Dalam Negeri dan Hal Ehwal Pengguna (KPDNHEP) bersama Kementerian Pertanian dan Industri Makanan (MAFI) bersetuju menurunkan lagi harga ayam di peringkat pengeluar serta ladang supaya harga borong dan runcit kekal stabil.

Ia sekaligus dapat membantu pengguna untuk menikmati harga ayam yang berpatutan.

KPDNHEP dan MAFI melalui kenyataan berkata, hasil daripada perbincangan yang diadakan kedua-dua Kementerian bersetuju untuk meneliti beberapa cadangan bagi menstabilkan harga ayam.

Antaranya, pemberian kemudahan pinjaman mudah bagi membantu pengeluaran ayam yang mencukupi serta menangani isu peningkatan kos pengeluaran berikutan kenaikan harga komponen makanan ayam yang diimport.

Justeru, KPDNHEP akan meneruskan tindakan penguatkuasaan di bawah Akta Kawalan Harga dan Antipencatutan 2011 dan akan mengambil tindakan tegas jika terdapat pihak yang sengaja mengambil keuntungan secara tidak munasabah atau mencatut terutama di dalam situasi semasa ketika ini.


Tanah runtuh Kemensah Heights, penduduk terjejas tidak sabar untuk kembali ke rumah masing-masing

AMPANG, 23 September - Penduduk yang terjejas dalam kejadian tanah runtuh di Jalan Kemensah Heights, Jumaat lepas berharap kerja-kerja penstabilan cerun dan memperbaiki aliran Sungai Kemensah dapat dilaksanakan dengan kadar segera bagi mengelakkan kejadian sama berulang terutamanya apabila tiba musim hujan.

Seorang penduduk, Razni Samsuddin, berkata selain melaksanakan kerja-kerja penstabilan cerun agar mereka yang terjejas dapat kembali ke rumah masing-masing dengan selamat, pihak bertanggungjawab juga perlu melakukan kajian teknikal mengenai pergerakan tanah di kawasan itu.

Penambahan tembok penahan juga perlu dilakukan agar kejadian tanah runtuh tidak berulang.

Sementara itu, Ketua Polis Daerah Ampang Jaya, Mohamad Farouk Eshak berkata kawalan keselamatan 24 jam telah ditetapkan di laluan keluar masuk di Jalan Tujuh dan Kemensah Indah.

Ketika ini, kerja-kerja pembersihan dan penstabilan cerun sedang giat dijalankan oleh Jabatan Pengairan Dan Saliran Negeri Selangor.


Nelayan hilang ditemukan lemas, mayat ditemui selepas hampir 26 jam operasi pencarian

KUALA DUNGUN, 23 September - Selepas hampir 26 jam pencarian, mayat nelayan yang hilang selepas terjatuh daripada bot di muara Kuala Dungun, Terenganu pada Selasa akhirnya ditemukan petang semalam.

Mayat Mohd Noor Mamat, 67 tahun ditemukan terapung kira-kira jam 3.40 petang di Pulau Kapas, Marang, kira-kira 38 batu nautika dari lokasi kejadian.

Ketua Zon 2 Jabatan Bomba dan Penyelamat (JBPM) Terengganu, Penguasa Kanan Bomba 2, Azman Alias berkata, arus deras, ombak dan air pasang besar menjadi antara faktor mangsa dihanyutkan jauh dari lokasi kejadian dalam masa singkat.

Mayat mangsa kemudian dibawa ke Jeti Lembaga Kemajuan Ikan Malaysia (LKIM), Marang sebelum dihantar ke Hospital Sultanah Nur Zahirah di Kuala Terengganu untuk tindakan lanjut.

Dalam kejadian kira-kira 1.55 petang Selasa,mangsa bersama seorang lagi rakannya terjatuh daripada bot gentian kaca selepas dipukul ombak besar.

Bagaimanapun rakannya itu berjaya diselamatkan tekong bot.


Kejadian lemas di Sungai Balak, mayat mangsa ditemukan 50 meter dari lokasi hilang

BATANG KALI, 23 September - Operasi pencarian seorang lelaki yang hilang ketika mandi di Sungai Balak, Batang Kali di Hulu Selangor petang semalam berakhir dengan penemuan mayat mangsa.

Pengarah Jabatan Bomba dan Penyelamat Selangor, Norazam Khamis berkata, mayat Sunny Dell Ashraff Sa'ari ditemukan kira-kira 50 meter dari tempat mangsa dilaporkan hilang.

Menurut Norazam lagi, mayat mangsa yang berusia 23 tahun itu dijumpai pasukan pencari pada kedalaman 2.4 meter sekitar 9.55 malam tadi.

Tambahnya, mayat mangsa telah dihantar ke Hospital Kuala Kubu Bharu untuk tujuan bedah siasat.

Terdahulu, mangsa yang tinggal di Asam Jawa, Kuala Selangor, dilaporkan lemas ketika bermandi-manda bersama empat rakannya di Sungai Batang Kali petang semalam.

Pihak bomba dan penyelamat Kuala Kubu Baharu menerima panggilan kecemasan pada 5.08 petang.

Operasi pencarian mangsa turut dilakukan dengan bantuan Pasukan Penyelamat di Air di lokasi kejadian.


Komuniti Keluarga Malaysia, Pusat Arahan Komunikasi usaha KKMM pastikan penyampaian maklumat pantas, tepat dan mudah difahami rakyat

KUALA LUMPUR, 22 September - Komuniti Keluarga Malaysia dan mencadangkan Pusat Arahan Komunikasi.

Itu antara usaha yang akan dilakukan Kementerian Komunikasi dan Multimedia dalam memastikan penyampaian maklumat yang pantas, tepat dan mudah difahami rakyat.

Menterinya, Tan Sri Annuar Musa berkata kerajaan memandang serius berhubung keberkesanan penyampaian maklumat dan cabaran semasa yang berpunca daripada maklumat salah dan palsu.

Selain itu, di peringkat jemaah menteri pula satu jawatankuasa telah dibentuk melibatkan 10 menteri yang bersidang setiap minggu dan dipengerusikan beliau sendiri.

Pusat Internet Komuniti (PIK) di seluruh negara juga akan diubah suai menjadi pusat penyaluran maklumat.

Begitu juga peranan yang dimainkan RTM, BERNAMA dan Jabatan Penerangan.


77% penduduk Kelantan dijangka lengkap vaksin dua minggu lagi

KOTA BHARU, 22 September - 77 peratus daripada populasi dewasa di Kelantan dijangka lengkap divaksin, dua minggu lagi.

Ini susulan, 951,200 penduduk dewasanya telah menerima dos pertama vaksin setakat semalam.

Menuju sasaran imuniti kelompok menjelang pertengahan oktober ini, Pengerusi Jawatankuasa Kerajaan Tempatan, Perumahan dan Kesihatan Kelantan, Dr Izani Husin berkata, kerajaan negeri mempergiat program vaksinasi termasuk program Outreach Vaksinasi COVID-19 dan vaksinasi tanpa janji temu.

Melalui Jabatan Kesihatan Negeri, inisiatif lain memvaksin terus individu yang selesai menjalani rawatan di Kuarantin dan Rawatan COVID-19 Berisiko Rendah, PKRC.

Beliau berkata demikian kepada pemberita di Kota Darulnaim.


Terengganu PPN fasa 3, Taman Tamadun Islam mula dibuka

KUALA TERENGGANU, 22 September - Taman Tamadun Islam (TTI) antara produk tumpuan pelancong di Terengganu dibuka kepada pengunjung bermula hari ini.

Ia selaras dengan peralihan negeri itu ke fasa tiga Pelan Pemulihan Negara PPN Jumaat lepas.

Pengerusi Jawatankuasa Pelancongan, Kebudayaan dan Teknologi Digital, Ariffin Deraman berkata, bagi menggamit lebih ramai pelancong, pihaknya sedang merancang pembinaan monumen baharu bagi menarik kedatangan lebih ramai pengunjung ke TTI.

Beliau ditemui selepas hadir menyaksikan persediaan pembukaan TTI di Pulau Wan Man, Kuala Terengganu.

Pengoperasian semula taman didik hibur tersebut akan dilakukan dengan pematuhan Prosedur Operasi Standard SOP ditetapkan Majlis Keselamatan Negara MKN.


Harga ayam di pasaran menurun, purata harga dijual sekitar RM8.79 sekilogram di seluruh negara

KUALA LUMPUR, 22 September - Pemeriksaan pihak penguatkuasa Kementerian Perdagangan Dalam Negeri dan Hal Ehwal Pengguna (KPDNHEP) mendapati harga ayam di pasaran kini menunjukkan trend penurunan berbanding minggu sebelumnya.

Pengarah Penguatkuasa KPDNHEP, Azman Adam berkata, purata harga ayam di seluruh negara kini adalah sekitar RM8.79 sekilogram turun berbanding sekitar RM11 hingga RM11.50 yang direkodkan dua minggu lepas.

Beliau berkata, berdasarkan pemeriksaan di 600 premis menjual ayam sejak kelmarin, 11 premis dikesan masih menjual ayam pada harga RM10 ke atas, 147 premis pula didapati menjual ayam pada harga RM9.50 ke atas.

Manakala 339 premis lagi menjual pada harga RM9.50 ke bawah dan 103 premis dengan harga RM8 ke bawah.

Beliau menyifatkan trend penurunan itu sebagai keberkesanan hasil penguatkuasaan KPDNHEP di seluruh negara termasuk kerjasama erat dengan semua peringkat rantaian pengedaran ayam termasuk peruncit, pemborong dan penternak.


Iktiraf kerajaan Taliban, Malaysia perhalusi beberapa faktor sebelum buat keputusan

KUALA LUMPUR, 21 September - Beberapa pertimbangan atau faktor perlu diperhalusi sebelum Malaysia membuat keputusan muktamad berhubung isu pengiktirafan kerajaan Taliban.

Antaranya tahap penerimaan rakyat Afghanistan sendiri,hak asasi manusia, cara penyelesaian konflik dalaman dan pengiktirafan peranan wanita.

Jelas Menteri Luar Negeri, Datuk Saifuddin Abdullah, Kuala Lumpur akan terus menggunakan platform antarabangsa seperti Pertubuhan Kerjasama Islam, OIC dan Pertubuhan Bangsa Bersatu, PBB untuk menyuarakan pandangan dan pendirian Malaysia, mengenai masa depan Afghanistan.

Kerajaan juga, telah bersetuju untuk menghulurkan bantuan kewangan sebanyak A$100,000 kepada Afghanistan berikutan isu kemanusian semakin meruncing di negara tersebut.

Pada masa sama, Datuk Saifuddin juga memaklumkan sehingga 20 September lepas, terdapat hanya dua warganegara Malaysia yang berada di Afghanistan.

Kedua-dua mereka sedang berkhidmat dengan organisasi kemanusiaan antarabangsa, iaitu Pasukan Palang Merah Norway dan International Federation of Red Cross and Red Crescent (IFRC).


Peruntukan RM1 Juta diluluskan, baik pulih tebing Sungai Kemensah

PUTRAJAYA, 21 September - Kerajaan bersetuju meluluskan peruntukan RM1 Juta bagi kerja-kerja baik pulih tebing Sungai Kemensah, Selangor.

Perdana Menteri, Datuk Seri Ismail Sabri Yaakob menerusi kenyataannya berkata, pemberian dana berkenaan akan diuruskan Agensi Pengurusan Bencana Negara (NADMA).

Peruntukan daripada kumpulan Wang Amanah Bantuan Bencana Negara (KWABBN) berkenaan akan digunakan untuk penyediaan laluan masuk, penyediaan platform jentera, dan pemasangan cerucuk keping sepanjang 200 meter.

Ini bagi mengelakkan kerosakan harta benda penduduk yang tinggal berhampiran sungai tersebut.

Kerja-kerja ini perlu dilakukan bagi membaik pulih aliran dan mengurangkan risiko pergerakan tanah ke atas lot-lot unit kediaman di kawasan bersebelahan sungai berkenaan.


5 PPV dibuka untuk penerima jumpa terus di Johor Bahru

JOHOR BAHRU, 21 September - Lima pusat pemberian vaksin (PPV) di Johor Bahru, Johor telah dibuka untuk vaksinasi secara jumpa terus bermula semalam.

Pegawai Daerah Johor Bahru Datuk Abdul Rahman Salleh berkata, ia bagi mempercepatkan pemberian vaksin COVID-19 di negeri itu.

Ia termasuk PPV Taman Nusantara, Gelang Patah; PPV Iskandar Malaysia Studios, Iskandar Puteri; PPV Midvalley Southkey, Johor Bahru; PPV Taman Mawar, Pasir Gudang yang akan dibuka selama empat hari sehingga 24 September.

Manakala PPV Pandu Lalu OKU Sentral di Pusat Akuatik MBJB Arena Larkin dibuka sehingga 30 September.

Satu lagi PPV iaitu PPV Dewan Muafakat Johor Taman Adda akan dibuka pada 23 dan 24 September.

Kesemua PPV berkenaan menawarkan 300 dos hingga 1,000 dos vaksinasi sehari mengikut kapasiti masing-masing.

Setakat 18 September, kadar vaksinasi dos pertama di Johor Bahru adalah 96.8%.


PICK Remaja di Pahang: 42,875 pelajar tersenarai terima suntikan di 72 PPV

KUANTAN, 20 September - Program Imunisasi COVID-19 Kebangsaan (PICK) Remaja mula dilaksanakan hari ini secara berperingkat melibatkan 42,875 pelajar berusia 16 hingga 17 tahun. 72 Pusat Pemberian Vaksin digunakan termasuk PPV awam, sekolah dan klinik kesihatan.

Pengarah Jabatan Kesihatan Negeri, Datuk Dr. Nor Azimi Yunus berkata, program imunisasi kategori itu dijangka akan selesai akhir bulan ini bagi suntikan dos pertama.

Remaja OKU yang ditempatkan di institusi pemulihan dan perlindungan, serta remaja golongan rentan termasuk gelandangan akan menerima suntikan daripada program ‘Outreach’ vaksinasi yang akan digerakkan JKM dan sukarelawan.  Mereka juga dibenarkan hadir terus ke PPV terpilih seluruh negeri berkenaan.  Terdahulu, beliau meninjau PPV Wisma Belia, di Indera Mahkota, Kuantan.


Kadar penggunaan katil hospital dan ICU masih tinggi

ANGAKASAPURI, 21 September - Kadar penggunaan katil hospital termasuk di wad Unit Rawatan Rapi (ICU) yang masih tinggi, adalah antara faktor Kedah dan Johor masih belum beralih ke Fasa Dua Pelan Pemulihan Negara (PPN), walaupun kadar vaksinasi di kedua negeri itu berada pada tahap yang baik.

Ketua Pengarah Keselamatan Negara Majlis Keselamatan Negara (MKN) Datuk Rodzi Md Saad berkata sehubungan itu penduduk di negeri berkenaan perlu menyedari kepentingan pematuhan prosedur operasi standard (SOP) yang tinggi dan mematuhi semua protokol keselamatan ditetapkan.

Beliau bercakap dalam program Bicara Naratif, malam tadi.

Tambahnya, beliau yakin penduduk di kedua-dua negeri itu juga sudah pasti menginginkan peralihan fasa bagi membolehkan mereka menikmati kelonggaran yang diberikan kerajaan.